qundao/data-zh-poetry huggingface dataset:
春夜寒甚与樾阡饮酒戏作二首·其一
作者：陈廷敬
朝代：清
体裁：七言律诗

甚矣吾衰及此时，莺花相避意差池。书空咄咄非殷浩，自喜沾沾过魏其。红蜡似消春后冻，青阳不染鬓边丝。无多酌我聊相劝，泛溢东风在一卮。
春夜寒甚与樾阡饮酒戏作二首·其二
作者：陈廷敬
朝代：清
体裁：七言律诗

碧落风多飐酒旗，金波新漾影娥池。杓将寅指知春蚤，参欲昏中问夜其。厌事朝来似犀首，亡何日饮学爰丝。与君细忖人间世，判断閒愁付浊卮。
春夜忆旧游示豫朋
作者：陈廷敬
朝代：清
体裁：七言律诗

独宿寒斋夜悄然，关山丘陇郁高阡。还如三载栖迟意，未了平生寂寞缘。漏转微钟时忆旧，梦回残月不成眠。分明陟屺楼中事，未龀相从最汝怜。
春夜怀午亭新居
作者：陈廷敬
朝代：清
体裁：七言律诗

衡茅才缚促行装，客馆重开旧草堂。白首逢春花共语，青山有梦睡为乡。万人似海声还静，午夜如年漏更长。月落离魂犹未远，依微步屧水东廊。
春夜怀富云麓侍郎
作者：陈廷敬
朝代：清
体裁：七言律诗

劳劳亭下水淙淙，送客沙头倒玉缸。万里长风吹别袖，五更疏雨落寒窗。羁魂炎海离愁阔，过眼红尘老泪双。城角欲残清梦断，相思惟有片心降。
春夜怀素心
作者：陈廷敬
朝代：清
体裁：五言律诗

旅宿西亭夜，不知池草生。关河南北雁，镫火短长檠。春老他乡客，花开故国情。樊川烟柳道，风景近清明。
春夜斋宿院中有怀同学诸子
作者：陈廷敬
朝代：清
体裁：七言律诗

南内春云接禁闱，御沟流水送斜晖。风前白燕寒无影，月下青槐大几围。侍从先朝同昔梦，弟兄廿载各分飞。斋宫此夜听新漏，藜火烧残闭旧扉。
春夜观剧莲士有诗戏和其意
作者：陈廷敬
朝代：清
体裁：七言律诗

从他假面奏伊凉，休羡登筵舞袖长。六代歌风吴季子，元家词曲蔡中郎。古今过眼看遥夜，神鬼临头坐广场。多少荣枯谁料得，与君且醉手中觞。
春宿左掖高二鲍给事空所居室以居余二鲍工画尝为余作修褉图末句及之
作者：陈廷敬
朝代：清
体裁：七言律诗

掖垣栖鸟暮啾啾，襆被居然接胜流。贺革方床才六尺，士龙瓦屋在东头。周庐宿火多时共，燕寝清香尽日留。不是南山来伴直，画图辋水已同游。
春怀
作者：陈廷敬
朝代：清
体裁：七言律诗

玉盏金珂拨凤槽，城头星烂晓鸡号。树乌三匝栖难定，枥马无声意自豪。羁旅生涯过梦境，年华勋业老词曹。寂寥瓦屋绳床夜，绝胜丁男转战劳。
春思
作者：陈廷敬
朝代：清
体裁：七言绝句

落尽桃花柳絮飞，粘风蛱蝶上春衣。金钱欲卜还抛却，怕说行人且未归。
春日写怀呈宛平公十四韵
作者：陈廷敬
朝代：清
体裁：五言排律

绛帐重来日，柴门病起身。云霄立雪夜，岁月扫门人。弱冠谬通籍，十年甘积薪。散才矜匠石，小草辱鸿钧。志切传经久，思惟枋国新。公忠参密勿，调燮用深纯。环海烟烽静，三秋雨露均。四门明舜目，率土望尧仁。簪绂登台辅，文章致要津。青春殊淡荡，黄阁正嶙峋。永叔门生众，虞翻骨相屯。秾花愁偃卧，今雨对伤神。翘首看勋业，无心耻贱贫。菰芦樵侣在，情至敢重陈。
春日出城看花戏作四绝句·其一
作者：陈廷敬
朝代：清
体裁：七言绝句

卖花己唤山桃开，马军走探园花回。风花烂熳喜相报，明日不出狂枝摧。
春日出城看花戏作四绝句·其三
作者：陈廷敬
朝代：清
体裁：七言绝句

西邻杏花亦不恶，两头夹篱墙边红。比似摩诃庵里树，千株万株同春风。
春日出城看花戏作四绝句·其二
作者：陈廷敬
朝代：清
体裁：七言绝句

出门十里旋治装，赁车借马半夜忙。料得旁人破口笑，触忤物态神暗伤。
春日出城看花戏作四绝句·其四
作者：陈廷敬
朝代：清
体裁：七言绝句

忆昔年少看花时，城边水树梁园池。故人虽在少音信，閒门惟有春风吹。
春日怀孝章素心六箴与可荀少公干
作者：陈廷敬
朝代：清
体裁：五言律诗

帘阁翠微西，云山望欲迷。晚风归雁急，细雨落花低。文史何狼籍，音书故解携。愁心牵短梦，春草远萋萋。
春日怀西园先生
作者：陈廷敬
朝代：清
体裁：五言律诗

流光堪把玩，烟景易风飙。旅梦牵花信，春心著柳条。露多怜绿径，雨湿忆红桥。将老甘离别，生涯付寂寥。
春日戏寄韩山
作者：陈廷敬
朝代：清
体裁：七言律诗

车栖轮卧费淹留，不是閒居是浪游。过雁星霜惊朔塞，落花风雨梦西楼。阳关别恨歌三叠，陇阪相思赋四愁。笑煞鸱夷太狡狯，春光占断五湖舟。
春日新堂简西邻给孤寺主
作者：陈廷敬
朝代：清
体裁：七言律诗

西邻乔木绿阴斜，也有春生倦客家。半掩双扉来燕子，新开小径放桃花。香林佛舍明残照，粉蝶山楼挂晚霞。近日逃禅逢酒渴，扣门思吃赵州茶。
春日晚归书怀
作者：陈廷敬
朝代：清
体裁：七言律诗

一官迟重寸心清，榆荚圜时柳絮轻。衣上缁尘浑不染，镜中华发蚤忘情。莺花怨客侵愁老，虮虱欺人薄肉生。暝色不归归亦倦，揶揄路鬼正纵横。
春日松岭寺
作者：陈廷敬
朝代：清
体裁：五言律诗

孤峰春院迥，晚景野钟初。山势兼云动，松阴带月虚。禽因僧梵引，泉为圃花疏。香阁登临处，閒情世不如。
春日点翰堂即事促吴元朗为题午亭山村图
作者：陈廷敬
朝代：清
体裁：七言律诗

丘壑何曾似远林，曲栏深榭几沉吟。野桃破晓红仍浅，霜竹经寒绿故深。二月风光真漫浪，三春楼阁倦登临。午亭题句如相赠，好在溪山画里寻。
春日简张寿平进士张善岐黄之学
作者：陈廷敬
朝代：清
体裁：七言律诗

未解参苓细与论，杏林人语自春温。已知楚越分肝胆，尚有莺花役梦魂。二顷岂须谋负郭，百钱聊可共开樽。城南旧是笙歌地，药裹閒时肯闭门。
春日经水楼感旧
作者：陈廷敬
朝代：清
体裁：七言律诗

浮云阋世闭门中，惟有閒游事不空。过客竟谁如旧雨，寻春相识是东风。多情柳絮依然白，无主桃花只自红。吟散酒楼人在否，懒将诗句寄邮筒。
春日西原憩常氏园怀玉泉昔游
作者：陈廷敬
朝代：清
体裁：五言律诗

卯酒倒春瓶，野风吹不醒。篱花残雨澹，涧柳古烟青。是往西堤路，空眠北里亭。金银二泉气，相对昼沉冥。
春日遣怀
作者：陈廷敬
朝代：清
体裁：古风

人生谁百年，一愁一回老。愁断还复来，人老不再好。青春能几时，落花已堪埽。夜窗盈觞酒，暂辍忧心捣。寄语金闺人，山中长瑶草。
春日酿酒夏乃大熟小饮辄醉名曰清明酒志时也
作者：陈廷敬
朝代：清
体裁：七言绝句

春酒浓香隔舍闻，风檐开盏已微曛。日长方丈中庭地，卧看青天万变云。
春晓
作者：陈廷敬
朝代：清
体裁：七言律诗

宿鸟檐前倦未飞，葱昽窗外晓星稀。关心眠食何曾是，过眼荣枯旋觉非。冻树雨翻花欲绽，雕梁风埽雁初归。澄怀观物三春过，且向尘埃自息机。
春晚
作者：陈廷敬
朝代：清
体裁：五言律诗

檐角残红敛，墙阴暗绿斜。月侵飞絮柳，风弄折枝花。春色閒将尽，霜毛陡自加。不愁难过遣，飘忽是年华。
春暮卧病志感
作者：陈廷敬
朝代：清
体裁：七言绝句

残花细雨眼迷离，乞取春光为鬓丝。裁就绿章封未上，一年忘却送春诗。
春月
作者：陈廷敬
朝代：清
体裁：五言律诗

圆月他时好，春来夜自明。九霄金钥夜，万里玉关情。宛转悬双阙，迢遥过列营。刀环空有梦，流影照沾缨。
春游
作者：陈廷敬
朝代：清
体裁：七言绝句

韦曲城边灞水涯，诗签酒榼镇常随。閒花满树春芜长，正是先生行乐时。
春游摩诃庵三首·其一
作者：陈廷敬
朝代：清
体裁：古风

微云如媌娥，峰岭立鳞次。幽寻即郊野，山远已惬意。落花委清晨，疏雨湿宿翠。系马柳阴斜，寻僧殿庐閟。松风吹冷院，憩寂吾所嗜。
春游摩诃庵三首·其三
作者：陈廷敬
朝代：清
体裁：古风

娟娟西轩竹，生此祇树林。疏磬度寒翠，时闻天籁音。颇觉众缘尽，泠然清客心。落景下远堞，孤霞敛夕岑。回鞭拂暝色，叹彼归巢禽。
春游摩诃庵三首·其二
作者：陈廷敬
朝代：清
体裁：古风

涉径怜青芜，寻花怅细萼。览游登故墟，裴回感今昨。荒庭步野鹳，废溪委石玃。翏翏悲风鸣，观身转靡托。声闻自狭劣，即事动心魄。
春雪怀李容斋检讨
作者：陈廷敬
朝代：清
体裁：五言律诗

二月晓花红，霏微春雪中。有香争入树，无力怯从风。词伯今谁敌，清樽聊可同。十年梁苑客，赋罢各西东。
昭王台
作者：陈廷敬
朝代：清
体裁：古风

春风吹绿草，历乱昭王台。空怜天下士，祗为黄金来。燕山落日出沧海，古人白骨今安在。海水东流西日斜，但沽美酒燕姬家。莫问当年陵谷事，蓟楼明月土城花。
是日席布牡丹阑下臣坐后一本盛开恭纪一首
作者：陈廷敬
朝代：清
体裁：七言律诗

群玉瑶台岁月赊，岂应春老惜年华。过淮曾未知卢橘，入洛今容看魏花。眼雾微消窥绿暗，鬓丝轻飏拂红斜。上阳亭北承恩宴，身似登真不忆家。
是日诏赐西苑泛舟恭纪二十韵
作者：陈廷敬
朝代：清
体裁：五言排律

宫府修和日，君臣悦豫年。升平盛文物，睿赏洽林泉。北禁仙流秘，西清复道悬。晓云迎步辇，瑞日下晴川。罢战昆明后，留欢太液前。驾来祥凤转，杯向濯龙传。午景凝芝盖，天河入御筵。花明缇骑色，香接玉垆烟。鸣佩升兰榜，华簪扣画船。鹿萍欣有颂，鱼藻乐难宣。空霭浮瑶岛，明霞绕翠旃。阙楼阴漠漠，夏木净娟娟。碧水黄帘外，红台锦缆边。跸停仙仗久，岸敞幔城延。舞咏班行右，光荣侍从偏。沧波真浩荡，天语许流连。画鼓催行漏，斜晖度晚蝉。和膏沾醉饱，报荅乏微涓。覆载垂慈溥，生成锡祉骈。恩深惭薄技，长奏柏梁篇。
昼卧百鹤阡古庙中梦愚山苕文
作者：陈廷敬
朝代：清
体裁：七言绝句

闻道长洲请急回，宛陵侍帝在蓬莱。江湖关塞三千里，何得联翩入梦来。
昼睡谢客
作者：陈廷敬
朝代：清
体裁：七言律诗

日斜窗影半寒筠，却有疏梅欲放春。掩卷已沾名句味，摊床未了睡眠因。选图枕畔华胥梦，罢酒樽前见在身。为谢九衢车马客，黑甜何苦换红尘。
晋国
作者：陈廷敬
朝代：清

晋国强天下，秦关限域中。兵车千乘合，血气万方同。紫塞连天险，黄河划地雄。虎狼休纵逸，父老愿从戎。
晏起
作者：陈廷敬
朝代：清
体裁：七言绝句

日照中林晓梦馀，离离花影映窗虚。平明心事三春后，一觉閒眠巧破除。
晓发通州
作者：陈廷敬
朝代：清
体裁：古风

陵晨命夙驾，旌旆风悠悠。连蜷沙浦堤，浩渺开沧洲。回首见楼堞，孤城如浮舟。荒陂下远雁，细浪回轻鸥。烟中出帆影，仿佛不可求。谁能舍短策，万里乘春流。
晓行东光县界
作者：陈廷敬
朝代：清
体裁：七言绝句

相报桃花恐易迷，红云未动月轮西。长年大是多情客，伴我黄昏伴晓鸡。
晓行二首·其一
作者：陈廷敬
朝代：清
体裁：五言绝句

晓行青山中，白露方未晞。此景岂不佳，荆棘牵人衣。
晓行二首·其二
作者：陈廷敬
朝代：清
体裁：五言绝句

荆棘虽离离，出险殊不恶。回看幽兰花，无人自开落。
晓行西山下怀素心兼寄秋厓闽中荀六荀少粤东
作者：陈廷敬
朝代：清
体裁：五言律诗

太行千万叠，人在太行西。与汝为兄弟，多生合解携。野云归路远，霜鸟宿枝低。更想遥天末，如閒猿夜啼。
晓角
作者：陈廷敬
朝代：清
体裁：七言绝句

宣武门西听曙更，东华鱼钥渐平明。独闻晓角春城上，立马风前第一声。
晓起简雪坞
作者：陈廷敬
朝代：清
体裁：五言律诗

城鸦起辞树，久客无晨眠。池阁漾寒月，竹房笼晓烟。云山催短景，簪绂入残年。懒慢吾今甚，无心去问禅。
晓雨怀王十一贻上
作者：陈廷敬
朝代：清
体裁：五言律诗

细雨入幽梦，醒闻松际残。开窗归雁过，拂树啼莺阑。云乱远峰翠，晴回初夏寒。昨朝王仪部，吟兴接馀欢。
晓雪怀富云麓杜遇徐两编修
作者：陈廷敬
朝代：清
体裁：五言律诗

遥夜关山梦，霜风各一天。新寒高枕外，白雪晓窗前。书卷开宵帙，垆熏绕夕烟。折梅如可赠，鸿雁久凄然。
晓雪怀王幼华都谏
作者：陈廷敬
朝代：清
体裁：五言律诗

淅沥疏更外，霏微小雪时。映窗何曙蚤，著树欲销迟。寒重花兼出，沾轻叶暂随。坐残鳷鹊影，先遣掖垣知。
晓雪感旧
作者：陈廷敬
朝代：清
体裁：五言律诗

瑶华递窗影，落叶亦娟娟。折竹闻荒径，微钟记往年。酒消银烛跋，香冷博垆烟。怊怅晨鸡语，寒宵独不眠。
晓鸡
作者：陈廷敬
朝代：清
体裁：七言绝句

短日寒鸡半夜声，漏长偏搅旅人情。羽毛今为风霜苦，怪尔春来失晓鸣。
晚出宣武门怀旧游寄公㦷玉虬
作者：陈廷敬
朝代：清
体裁：七言绝句

宣武门东记旧游，暮鸦啼彻夕阳秋。杨花落尽风流散，别后何人上水楼。
晚同俨斋侍郎下直
作者：陈廷敬
朝代：清
体裁：七言律诗

长遣双扉去后关，晓风驱马夕阳还。曹司愧点图书地，筋力虚陪供奉班。正落残花留意别，欲栖幽鸟笑人顽。城钟未起灯初上，了得公家事蚤閒。
晚春下直同健庵侍郎
作者：陈廷敬
朝代：清
体裁：七言律诗

如寄人生欲奈何，野桃村柳又蹉跎。百年强半酒人散，二十四番花信过。细玩流光真渐少，总撄尘网也无多。软红归马东华路，好点青灯照醉歌。
晚春二绝句·其一
作者：陈廷敬
朝代：清
体裁：七言绝句

已遣清尊换玉貂，晚风蓬鬓醉萧萧。自从旧雨无人过，赢得閒门闭寂寥。
晚春二绝句·其二
作者：陈廷敬
朝代：清
体裁：七言绝句

风作狂涛一阵寒，春衣添尽怯成单。落花日暮飞何处，不遣残红著地看。
晚晴台咏怀示谦吉
作者：陈廷敬
朝代：清
体裁：七言律诗

晚晴一上晚晴台，片片明霞映酒杯。燕掠檐牙残霭去，柳低楼角夕阳来。经过物理愁眉放，勘破生涯笑口开。田舍未成头半白，青山买得敢裴褢。
晚晴台忆旧游寄朱竹垞
作者：陈廷敬
朝代：清
体裁：七言律诗

高台孤迥独游频，谁道天涯若比邻。红树风来春色老，青山雨后夕阳新。闭门陌上三条路，倚槛樽前十丈尘。寂寂蓬蒿蒋生径，羊求归去见何人。
晚晴台怀缪虞良
作者：陈廷敬
朝代：清
体裁：五言律诗

俯仰皆陈迹，登临是旧游。高台不频上，明月易深愁。琪树秋应长，银河晓自流。因风问江雁，几日过长洲。
晚晴台看山有江南之思
作者：陈廷敬
朝代：清
体裁：七言绝句

春来风景忆江南，无限烟波已自谙。眼底秦淮频入梦，晚山如水绿如蓝。
晚望桃源县
作者：陈廷敬
朝代：清
体裁：五言律诗

风帆凭水国，驿路入桃源。蝶梦时依枕，鸡声渐近村。春深海西岸，月出秦东门。欲就渔人宿，还期静者言。
晚次三河县
作者：陈廷敬
朝代：清
体裁：五言排律

九边亭障迥，斜日县楼明。接近千峰落，排空万马行。崩腾山忽断，陡绝势难平。旧合临泃水，新开驻跸城。荒烟知古戍，野火问残营。草覆寒沙浅，春连朔气生。丘陵终不改，道路若为情。关塞东来意，苍茫隔帝京。
晚泊青县怀励文恪公
作者：陈廷敬
朝代：清

山阳笛里声，凄断催人去。遥遥河上帆，渺渺烟中树。回首蓬莱宫，高话沧洲趣。何处君钓游，远道犹反顾。
晚泊青县怀励文恪公
作者：陈廷敬
朝代：清
体裁：古风

山阳笛里声，凄断催人去。遥遥河上帆，渺渺烟中树。回首蓬莱宫，高话沧洲趣。何处君钓游，远道犹返顾。
晚登慈仁寺阁怀阮亭司寇
作者：陈廷敬
朝代：清
体裁：七言律诗

凤城杰阁绛霄边，龙象高居俯逝川。雪拥晴沙三市月，春生芳草五陵烟。双林退院钟鱼寂，终古燕山嶂塞悬。词赋仲宣人并在，暮愁销尽近诸天。
晚眺赠吴玉随编修时移居东邻
作者：陈廷敬
朝代：清
体裁：古风

横绝城头山，放眼不到地。苍然百万峰，杳杳落檐际。云树无两色，天岭但一气。连绵亘明霞，岩谷积空翠。城中端居人，户牖分远势。荒庭稀游从，长夏寡人事。山色时时来，短墙得罗致。喜我素心友，巷南新移至。虽未晨夕俱，客情觉中遂。焉知君看山，非我看山意。
晚秋怀张西园先生
作者：陈廷敬
朝代：清
体裁：七言律诗

淅淅西风吹客衣，晓行凉雨夕阳归。胸中自遣齐朝市，世路何缘絓是非。居士有情翻近道，丈人与世本忘机。藕花落尽芦花老，望断秋河白鹭矶。
晚行西山道中
作者：陈廷敬
朝代：清
体裁：七言律诗

一出谯门野兴浓，回看楼阙暮云重。西风吹送高梁水，晚影飘残卧佛钟。十里清蝉声断续，独驱羸马意从容。眼明渐觉西山好，潦倒尘埃万事慵。
晚过杨编修尔茂
作者：陈廷敬
朝代：清

驱车巷南来巷东，寺西老树斜阳红。黄叶到门落可数，秋色入眼庭华浓。故人怜我心迹同，开颜握手霜天空。论文细欲霏玉屑，说剑壮可生雄风。竟须潇洒微官外，休论艰难万事中。感君义气相裴回，古来贤达甘尘埃。萧萧易水风增哀，蔓草已没黄金台。男儿在时得钱勤，买醉，不见古人白骨缠苍苔。
晤刘训夫提学旋别
作者：陈廷敬
朝代：清
体裁：七言律诗

冰雪风裁水鉴方，三年交儆寸心长。相逢前路无知已，未出并州是故乡。桑落酒清离恨重，柳条风�客情伤。绛纱欲彻归朝近，应许追陪鸳鹭行。
晦庵论诗
作者：陈廷敬
朝代：清
体裁：七言绝句

儒林道学费调停，雅颂分明在六经。记得考亭诗法好，先从陶柳入门庭。
晦日信芳斋遣兴
作者：陈廷敬
朝代：清
体裁：七言律诗

萋迷春色老尘沙，晦日风光感物华。粗有轩窗安客舍，尽教篱径似山家。天涯袅袅逢归燕，世事纷纷送落花。一种垂杨愁万叠，轻烟摇飏日西斜。
智伯祠
作者：陈廷敬
朝代：清
体裁：七言绝句

洞涡水没凿台悲，寒日深山智伯祠。千载人思国士感，赵宫烟草亦离离。
曝书
作者：陈廷敬
朝代：清
体裁：七言绝句

书帙閒庭曝晚凉，牙签万卷烂生光。萤窗蠹壁情何限，送老流年付夕阳。
曹生过予弹琴
作者：陈廷敬
朝代：清
体裁：七言律诗

门如寒水近方壶，三径依然兴不孤。萝月有情稀客过，松风无价待琴沽。音闻寂历销尘劫，烟雨空濛入画图。万事浮生难住著，尽将閒处费工夫。
月下怀樊苇村
作者：陈廷敬
朝代：清
体裁：古风

门掩春院月，无人与我共。娟娟照庭树，花落影遥送。回飙悬砌阴，含烟嵌窗缝。清泠閒七丝，思君聊一弄。
月夜归舟作
作者：陈廷敬
朝代：清
体裁：七言绝句

大船泊岸鸟栖枝，小船回棹归人迟。夜深却似南溪月，池水东边渐上时。
月岩二首·其一
作者：陈廷敬
朝代：清
体裁：五言绝句

万古东岩月，柴门独照时。溪花连竹坞，林卧观黄羲。
月岩二首·其一
作者：陈廷敬
朝代：清
体裁：五言绝句

月明南园树，绿阴纷如积。溪村人未归，山窗夜萧瑟。
月岩二首·其二
作者：陈廷敬
朝代：清
体裁：五言绝句

家在山岩中，清晖带林樾。门前碧玉流，金波漾新月。
月岩二首·其二
作者：陈廷敬
朝代：清
体裁：五言绝句

幽人耽林卧，轩窗面高树。秋风罗帷开，明月照深处。
月岩亦曰说岩閒居成咏
作者：陈廷敬
朝代：清
体裁：五言律诗

岩居非石隐，山馆有馀清。辋水渔樵兴，斜川故旧情。宿云开峭壁，新月上孤城。遥识青门柳，春风绿处生。
有以剪綵花见遗者戏题二首·其一
作者：陈廷敬
朝代：清
体裁：七言绝句

谁知罗绮巧相裁，也有游蜂戏蝶来。羯鼓无声羌笛冷，笑看梅柳一时开。
有以剪綵花见遗者戏题二首·其二
作者：陈廷敬
朝代：清
体裁：七言绝句

绮窗惆怅问江梅，何事寒香郁未开。不是青春花信晚，风光愁向剪刀催。
有感题旧草后
作者：陈廷敬
朝代：清
体裁：七言律诗

寥落浮生与世违，丛残文字校斜晖。家临紫陌三条路，人闭红尘两版扉。命定岂须寻季主，说难犹自笑韩非。箧中焚草缘何事，忍负云山旧钓矶。
服除七日拜户部之命十二月二日次三家店题家书后
作者：陈廷敬
朝代：清
体裁：七言绝句

一纸书成寄未将，五更寒泪湿衣裳。麒麟冢在松杉冷，零落云边断雁行。
朔日冬至南郊呈田纶霞李木庵两司农
作者：陈廷敬
朝代：清
体裁：七言律诗

雪后晴晖满帝京，斋宫午夜近通明。阳回凤朔周元日，律应龙杓舜玉衡。五服菁茅连海外，九华灯火与云平。欲因宝鼎推神筴，荔子香芝岁岁生。
望中条怀吴天章
作者：陈廷敬
朝代：清
体裁：古风

条山苍，河水黄。阳城谏议不可作，白云终古空茫茫。沧州已过官河长，时清无事容徜徉。我思昔人遥相望，隐沦更访河之阳。高达夫，刘文房，二子此地曾颉颃。蒲东佳士吴天章，新诗可与二子当。此去中条踰千里，高才秀士知有几。吴生相近玉溪村，干旌若贲事堪论。
望海店望山海关
作者：陈廷敬
朝代：清
体裁：五言律诗

孤城连积水，一线见波澜。春色临关尽，天风过海寒。沧溟今浩渺，江汉日惊湍。万派朝宗意，登楼细细看。
望西山
作者：陈廷敬
朝代：清
体裁：五言律诗

列嶂横天壁，连云并女墙。晚风落空翠，疏雨湿斜阳。岩壑乡心乱，关河别路长。白云如盖处，冉冉近高堂。
朝会燕飨乐章十四篇 其一 隆平
作者：陈廷敬
朝代：清
体裁：四言诗

赫矣天鉴，眷求惟圣。保右我清，既集有命。假乐大君，天位以正。莅下有容，监于万方。念兹崇功，骏命孔常。
朝会燕飨乐章十四篇 其七 遂平
作者：陈廷敬
朝代：清
体裁：四言诗

乾符在握，道转鸿钧。天心见复，物始资元。景长舜日，纪协尧春。玉琯应瑞，宝历肇新。众正在位，辅翼一人。
朝会燕飨乐章十四篇 其三 乾平
作者：陈廷敬
朝代：清
体裁：四言诗

二仪清宁，三辰顺则。维帝凝命，函冒区域。仁恩广覃，讫于动植。久道化成，隆功骏德。圣人多寿，年世万亿。
朝会燕飨乐章十四篇 其九 协平
作者：陈廷敬
朝代：清
体裁：四言诗

圣皇莅止，穆穆皇皇。百尔卿士，章服斯光。吹笙鼓琴，式燕嘉宾。万福既同，归美一人。
朝会燕飨乐章十四篇 其二 显平
作者：陈廷敬
朝代：清
体裁：四言诗

于昭三后，诞降世德。亹亹我皇，克艰衮职。治定功成，中和建极。龙飞在天，凤仪于庭。式奏王夏，垂亿万龄。
朝会燕飨乐章十四篇 其五 元平
作者：陈廷敬
朝代：清
体裁：四言诗

于穆元后，敬授人时。四始和令，三阳肇基。鸾路仓龙，载青其旂。迎气布德，百工允釐。行庆施惠，及我烝黎。
朝会燕飨乐章十四篇 其八 允平
作者：陈廷敬
朝代：清
体裁：四言诗

皇帝在宥，一阳斯溥。渊默临朝，天职修举。君子道长，骈圭联组。占日书云，产祥降嘏。宜旸而旸，宜雨而雨。
朝会燕飨乐章十四篇 其六 和平
作者：陈廷敬
朝代：清
体裁：四言诗

有奕元会，天子穆穆。蹡蹡群公，至自九服。正朔所加，海外臣仆。率土惠怀，万民子育。千龄亿祀，永绥茀禄。
朝会燕飨乐章十四篇 其十 兴平
作者：陈廷敬
朝代：清
体裁：四言诗

湛湛露零，维丰之芑。猗与在公，思皇多士。宴示慈惠，以洽百礼。敬慎威仪，福禄来只。
朝会燕飨乐章十四篇 其十一 祐平
作者：陈廷敬
朝代：清
体裁：四言诗

皇天有命，列圣承之。我后配德，文匡武绥。海隅宁谧，神灵宴娭。于万斯年，流庆降釐。
朝会燕飨乐章十四篇 其十三 庆平
作者：陈廷敬
朝代：清
体裁：四言诗

皇覆万宇，品物咸亨。九宾在列，百译输诚。济济卿士，式造在庭。帝仁如天，帝明如日。亲贤任能，爱民育物。礼备乐成，声教四讫。
朝会燕飨乐章十四篇 其十二 禧平
作者：陈廷敬
朝代：清
体裁：四言诗

于皇绍烈，累熙重光。销铄群慝，我武奋扬。肃肃清庙，峨峨奉璋。奠鬯斯馨，祚命无疆。
朝会燕飨乐章十四篇 其十四 治平
作者：陈廷敬
朝代：清
体裁：四言诗

天尽所覆，以畀我清。我德配命，涵濡群生。万国蹈舞，来享来庭。俣俣僔僔，视彼干戚。天威式临，其仪不忒。
朝会燕飨乐章十四篇 其四 泰平
作者：陈廷敬
朝代：清
体裁：四言诗

鉴观惟德，丕命惟皇。肇兹寿域，薄海要荒。物性育茂，谣俗乐康。冠带之国，望斗辨方。曰惟万年，同于昊苍。
朝日侍直恭纪
作者：陈廷敬
朝代：清
体裁：七言律诗

春色平分淑气迎，龙楼钟鼓报新晴。早随大驾千门出，只后乘舆一马行。夹岸烟花临御道，朱坛柴燎达皇情。礼成载笔还趋直，共仰蓬莱日正明。
木瓜二首·其一
作者：陈廷敬
朝代：清
体裁：七言律诗

正是橙黄掩绿阴，秋烟一树照华林。包残橘柚扬州贡，投比琼琚卫叔心。霜实岂应防化枳，寒香终不逐来禽。宣城洛下无芳讯，长伴江梅入夜吟。
木瓜二首·其二
作者：陈廷敬
朝代：清
体裁：七言律诗

朝云晻霭忽萧辰，才过花开落实新。卢橘寒分秦苑雨，海棠色借蜀江春。削泥药笼兼防老，渍粉香奁不劝人。更与封题霜后颗，清芬也合避缁尘。
木芙蓉
作者：陈廷敬
朝代：清
体裁：古风

灼灼拒霜花，颜色众所殊。岂不惜芳时，乃与晚岁俱。夭桃太冶艳，野菊何萧疏。感此凌寒姿，独立将焉如。
未至井陉口七里槐林镇宿
作者：陈廷敬
朝代：清
体裁：五言律诗

翠蛟潭自险，青玉峡空名。土屋悬崖置，沙田带石耕。晚风山鬼啸，夜月野鸡鸣。浩荡关门近，悠悠行旅情。
朱悔人游庐山观三叠泉图歌
作者：陈廷敬
朝代：清
体裁：古风

五老峰边三叠泉，飞流三叠落九天。谁其观者前谪仙，后有坡老差并肩。迩来千载风流歇，空使江山坐超忽。建安已来蓬莱姿，矫矫才名又清发。见君朗如行玉山，万里卷入胸怀间。手持观泉图，飒飒天风还。燕山云动海月出，照此令我开心颜。欲骑白鼋去，银河相跻攀。倒身笑杀五湖水，平流浅碧徒潺潺。
李厚庵少司马生日诗
作者：陈廷敬
朝代：清
体裁：古风

紫阳起八闽，斯文振千古。夫子继清尘，乡国近接武。流风五百年，名世天所许。伊昔王道微，儒冠贱如土。纷纷霸与雄，管乐仅遇主。嬴火照西秦，遗经壁东鲁。其后稍稍出，寒芒翳复吐。五星聚于井，隐见岂再睹。濂洛不逢时，渡江况龋龋。得如休明运，龙飞当九五。敛容陈周孔，讲学佐尧禹。奎文移禁中，兵柄揽畿辅。民有耕桑居，士有侧陋举。封章赞庙谟，兼多造榻语。梧桐高冈音，声闻达九宇。五色所披拂，德辉荡群羽。古来儒者流，谁及文明普。会当临阊阖，云霄洒霖雨。天寿卜人欢，舆歌翻乐谱。公听旌门外，千村连社鼓。
李唐长夏江寺图于大内见之宋高宗题云李唐画可比唐李思训
作者：陈廷敬
朝代：清
体裁：七言绝句

花石纲残艮岳空，湖山金粉画难工。那知零落风烟外，却闭金函玉椟中。
杏山
作者：陈廷敬
朝代：清
体裁：七言绝句

千里三春使节回，辽阳不见一花开。杏山小店双桃树，细蕊稀枝乱后栽。
杏花二首·其一
作者：陈廷敬
朝代：清
体裁：七言绝句

昨朝红蕊巳离离，今日花开定不迟。未到晓钟人别去，归时应惜未开时。
杏花二首·其二
作者：陈廷敬
朝代：清
体裁：七言绝句

客舍红芳又一时，别时常早见时迟。成阴结子匆匆过，知汝明年可对谁。
杏花半落又题二首·其一
作者：陈廷敬
朝代：清
体裁：七言绝句

宛转辞枝似别家，飘零衰白向天涯。春光未老多桃李，怪底心情为杏花。
杏花半落又题二首·其二
作者：陈廷敬
朝代：清
体裁：七言绝句

绛雪飘萧落似银，年年有约趁芳春。祗怜白发终难变，总有丹砂信不真。
村舍赠别焦佥事
作者：陈廷敬
朝代：清
体裁：七言律诗

禁门清漏往时同，一宿孤村邂逅中。双只堠边芳草暗，短长亭畔夕阳红。轩车已浃崇朝雨，绣斧行开万里风。幕府如今并才俊，柴扉安隐藉群公。
杜少见和前诗叠韵奉答
作者：陈廷敬
朝代：清
体裁：七言律诗

垆畔青帘似旧斜，玉街走马记谁家。思君别恨绵烟草，得句风人报木瓜。相赠祗应多劝酒，频行不是耐看花。吾生万事皆聊尔，宠辱何须置齿牙。
杜遇徐司寇以合欢花叶为酒示余以方酿成饮而陶然赋谢
作者：陈廷敬
朝代：清
体裁：五言律诗

黄落庭隅树，封题叶半新。花应知夏五，酒已作逡巡。采胜修罗法，香逾曲米春。嘉名愁顿失，况复饮吾醇。
杜鹃花江南处处有之皆红色至武林乃有进白杜鹃花者扈从诸公皆有作亦作一首
作者：陈廷敬
朝代：清
体裁：七言律诗

杜鹃花发杜鹃枝，绝域经年到玉墀。自有风光随鹤驾，岂因霜雪老蛾眉。月明影静三更后，香冷声销万籁时。解语无言还独笑，啼红空负锦城诗。
来青轩观红叶歌
作者：陈廷敬
朝代：清
体裁：古风

来青之轩飒高爽，我来直欲攀苍穹。便因长空溯海月，侧身万里三山东。深山晦魄心转悸，假道北寺烟溟濛。晨光小雨暗青笠，白云如絮连遥峰。缘溪林木亦琐细，寒香幽草方葱茏。豁然此轩俛下界，千树万树新霜红。是时西颢实司令，赤帝行气何冲融。跨坑驾谷太陵竞，金乌避路争瞳昽。视之睨眴久不定，羁魂闪烁眼力穷。我本看山怅无月，岂知奇诡惊愚蒙。黄鹤仙人日来往，霓旌火伞纷相从。白榆但见露叶坠，碧桃不觉春花浓。丹砂布地灵境閟，朱颜一笑回天风。
杨子镇
作者：陈廷敬
朝代：清
体裁：五言律诗

在昔䢴沟外，金沙积未平。江临杨子镇，山近广陵城。地自隋唐异，情因今古生。凄其陵谷意，付与浊醪倾。
杨柳青解维杂题兼寄彭访濂六首·其一
作者：陈廷敬
朝代：清
体裁：五言绝句

秋日杨柳黄，春日杨柳青。千条与万条，长亭复短亭。
杨柳青解维杂题兼寄彭访濂六首·其三
作者：陈廷敬
朝代：清
体裁：五言绝句

驿使经年到，梅花寄陇头。一枝东阁晚，应是在扬州。
杨柳青解维杂题兼寄彭访濂六首·其二
作者：陈廷敬
朝代：清
体裁：五言绝句

河上江雁来，飞飞塞北去。江南有故人，来时在何处。
杨柳青解维杂题兼寄彭访濂六首·其五
作者：陈廷敬
朝代：清
体裁：五言绝句

思君比流水，到海有终极。与君相见时，别后思不息。
杨柳青解维杂题兼寄彭访濂六首·其六
作者：陈廷敬
朝代：清
体裁：五言绝句

暝色赴孤舟，烟中夕鸟投。水行无定准，几日到吴洲。
杨柳青解维杂题兼寄彭访濂六首·其四
作者：陈廷敬
朝代：清
体裁：五言绝句

离京三百里，为客九回肠。平野天疑尽，官河路转长。
杨花
作者：陈廷敬
朝代：清
体裁：五言律诗

杨花不寂寞，衮衮逐芳尘。摇落多情客，颠狂薄命身。晚风过别树，细雨送残春。几度河桥外，相怜一怆神。
杨花六言二首·其一
作者：陈廷敬
朝代：清
体裁：六言诗

物态森如枳棘，客心弱似杨花。忙过雕阑玉磶，閒投茅舍山家。
杨花六言二首·其二
作者：陈廷敬
朝代：清
体裁：六言诗

垣短条垂弱缕，水明叶蘸微波。燕语巧催春去，花飞知奈愁何。
松泉寺晚宿
作者：陈廷敬
朝代：清
体裁：五言律诗

松泉寒夕照，黄叶坠疏村。石径秋花弱，风廊佛火昏。川长云宿渚，野旷月临门。钟磬此俱寂，霜林夜鸟翻。
松风
作者：陈廷敬
朝代：清
体裁：七言绝句

蒲叶榴花五月天，归来一枕北窗眠。谁知无价松风梦，不向人间费一钱。
析城山
作者：陈廷敬
朝代：清
体裁：七言律诗

河东形胜古王畿，蒲坂南来叠嶂奇。禹贡山川连底柱，唐风宫室尽茅茨。阴埋半岭云车过，翠入中峰雨脚移。极目下方千万壑，樵村归路客先知。
析城道中望樊山
作者：陈廷敬
朝代：清
体裁：七言律诗

松云缥缈倚高空，无数烟峦远望通。■柱三山皆拱北，太行千里尽回东。登临早识随刊意，开辟深知造化功。家向翠微多处在，芙蓉九点落当中。
枯树
作者：陈廷敬
朝代：清
体裁：五言律诗

城边枯柳树，隔水映疏帘。独鹤萧萧过，昏鸦个个添。虚饶风露美，尚假雪霜严。憔悴东阳客，江潭郁滞淹。
柏乡道中
作者：陈廷敬
朝代：清
体裁：五言律诗

杨柳荒亭道，劳劳一放歌。望山乡路少，归马夕阳多。郊树积黄叶，城流横碧波。数声风笛晚，摇落近关河。
查声山太史花溪垂钓写真王石谷补图二首·其一
作者：陈廷敬
朝代：清
体裁：七言绝句

日影罘罳昼漏频，银台三昧惜馀春。渔竿不比丝纶笔，漫儗江村水垞人。
查声山太史花溪垂钓写真王石谷补图二首·其二
作者：陈廷敬
朝代：清
体裁：七言绝句

词馆于今属盛名，风流破墨付王生。近来新得南唐纸，送与能书石曼卿。
柴扉
作者：陈廷敬
朝代：清
体裁：五言律诗

柴扉开向晓，秋气觉初凉。夜雨侵苔径，西风落草堂。村烟山市蚤，社日野农忙。独有幽居者，琴书在一床。
栖龙潭
作者：陈廷敬
朝代：清
体裁：五言律诗

断峰临巨壑，开辟意何雄。石口排云黑，潭心浴日红。人传是海眼，天遣作龙宫。万象苍茫里，风雷起涧中。
桂丛草堂书壁
作者：陈廷敬
朝代：清
体裁：七言律诗

萧飒天风吹羽翰，疏云凉雨别长安。梦回藜阁金镫暗，路远蓬山昼漏寒。苑里紫薇霜树落，山中青桂晚花残。自怜亦似相如渴，汉阙秋来赐露盘。
桐城先生挽诗四十韵
作者：陈廷敬
朝代：清
体裁：五言排律

同天游复旦，惟岳降生申。世向百年老，公为千载人。台阶环斗极，箕尾上钩陈。达命元通化，登仙竟若神。龙眠腾赤道，鹏运绝苍旻。时论归前辈，斯文起后尘。过门伤赐第，为位哭沾巾。令德今长在，流徽久不泯。魏徵多妩媚，子寿更清醇。履次平如水，经冬暖似春。共知经术美，直取性情真。有犯心何校，忘机物自驯。罢琴声断咽，别鹤唳嚬呻。贱子衰庸日，恭承明圣辰。追陪纷感激，迟暮易逡巡。弱植依温树，非材忝积薪。凄凉饱韩菽，潇洒想吴莼。饯宴樽罍盛，班寮祖席匀。湖山疏沼榭，雨露滴松筠。最惬幽栖志，高标独立身。寒更待漏院，羸马子城闉。萧飒惊从众，乖离失所亲。冰兢趋阁道，惶恐接麻纶。往事看调鼎，馀波欲问津。酒垆约犀首，卜肆谢严遵。自拨形骸累，宁由禄命屯。且容行坦坦，不觉走踆踆。指口翻成错，摧眉敢效颦。裴回深殿路，邂逅大江滨。聚散逾三纪，逢迎再浃旬。先生怜故旧，后死痛沉沦。何处青囊药，堪扶凅辙鳞。还丹应有术，冲举岂无因。沟壑嗟填委，云霄讶屈伸。葛公泉味冽，苦县李尝新。帝所升贤哲，朝家念旧臣。浮生投净域，上宰佐鸿钧。幽赞参轩姒，神功迈渭莘。精诚仍报国，灵爽必殊伦。明月清风夜，无辞入梦频。
桑园山东境南宿十五里晓发寄舍弟京师
作者：陈廷敬
朝代：清
体裁：七言律诗

桑园渔火接通津，未比桃源远世尘。但有河流长送客，祗因柳色解随人。云山海国苍烟晚，风景幽州白日春。昨夜池塘青草色，梦回陡觉别离频。
桑林午食二首·其一
作者：陈廷敬
朝代：清
体裁：七言绝句

底柱山前乱石村，十家今有一家存。千岩万壑人踪在，正是皇朝赐复恩。
桑林午食二首·其二
作者：陈廷敬
朝代：清
体裁：七言绝句

石田漠漠草菲菲，破屋炊烟四散飞。行到前村还怅望，五年不见一人归。
梁父吟
作者：陈廷敬
朝代：清
体裁：乐府曲辞

我歌梁父吟，慨慷谁与陈。君不见公旦巧能世绝伦，吐哺握发众士亲。嗛嗛赤舄下白屋，后来岂有如公人。君不见吹箫贩缯士所羞，得时睥晲轻儒流。贾生叹鵩陆生老，刀笔之吏为通侯。
梁相国苍岩挽诗
作者：陈廷敬
朝代：清
体裁：七言律诗

两朝耆旧冠公卿，星坼三台暗玉衡。馆阁风流倾后辈，海山位业悟前生。感深津邸清尊泪，肠断山阳暮笛声。回首云霄归去路，已将箕尾署铭旌。
梅花二绝句·其一
作者：陈廷敬
朝代：清
体裁：七言绝句

燕市新花巧接栽，青春红火一时催。凭君莫笑大庾岭，南枝落尽北枝开。
梅花二绝句·其二
作者：陈廷敬
朝代：清
体裁：七言绝句

几度寒梅腊又残，愁心一日对花宽。稀枝小蕊才轻放，留取新年细细看。
梅花用坡公次李公择韵
作者：陈廷敬
朝代：清
体裁：古风

寒夜凛客心，鸡鸣车毂动。节往如逝湍，光景一玩弄。稍惜幽窗梅，著花破严冻。天公怜寂寞，物态竞喧鬨。飞霜点衣裘，风埃暗驺从。我生无町畦，昔者每自纵。山泽延四友，竹径从二仲。息景栖东冈，水石获清贡。冷梅坼冰雪，析析柯屡重。卧厌短檐日，疏影杂禽哢。有时但孤吟，足供樵牧讽。今是宁昔非，当欢忍前痛。光宠愧少俊，鞍马事上雍。未招罗浮魂，但惹春明梦。何当十年计，绕屋手溉种。春风吹白日，羲驭不得鞚。别后绮窗前，何人灯火共。挂枝爱桐花，蹲池怪老凤。得如黄叶山，洒埽青螺洞。待我花下归，白酒倾百瓮。
梅花用坡公次李公择韵
作者：陈廷敬
朝代：清

寒夜凛客心，鸡鸣车毂动。节往如逝湍，光景一玩弄。颇爱幽窗梅，著花破严冻。天公怜寂寞，物能竞喧閧。飞霜点衣裘，风埃暗驺从。我生樗散徒，不材因自纵。山泽赏四友，竹经从二仲。息景偃东冈，获享水石贡。冷梅坼冰雪，析析柯屡重。卧压短檐日，疏影杂禽哢。有时但孤吟，祇供樵厮讽。默想苦寒夜，戚若念前痛。光宠谢少俊，鞍马事上雍。未招罗浮魂，骤牵春明梦。何当十年计，绕屋手溉种。春风吹白日，羲驭不得鞚。别后绮窗前，何人镫火共。枝间挂桐花，池上蹲老凤。遥忆黄叶山，谁扫青螺洞。待我花下归，白酒酿百瓮。
梦人赠笔
作者：陈廷敬
朝代：清
体裁：七言绝句

一字何曾转法车，膏肓泉石癖烟霞。多君枉赠如椽笔，幸不生来笔上花。
梦太白五月初六日作
作者：陈廷敬
朝代：清
体裁：古风

太白天上人，入世思沉冥。昔过酒楼下，扁舟系客情。昨夜忽梦公，千载犹峥嵘。花月十年醉，声名一日荣。此义我赠君，出处亦甚明。年至不归去，惜哉身后名。风雅亦细故，所患在有生。无生斯无死，天人浑一成。馀语不可悉，孤篷急晨征。明当过酒楼，灵爽使人惊。
梦孟孙
作者：陈廷敬
朝代：清
体裁：七言绝句

自恨心清老未慵，来无所止去何从。断魂往事孤舟客，犹是当时梦里逢。
梦松歌寄素心
作者：陈廷敬
朝代：清
体裁：古风

前年百鹤阡，种松宿山家。去年客京洛，两见寒梅华。松小隔丘陇，人老长天涯。我生一飘蓬，翻如系匏瓜。夜梦过石闾，明灭随阴霞。山僧色冥默，问讯松如何。旅魂知岁寒，郁郁霜中柯。流风响深谷，疏影吹交加。龙雏无卑势，苍然郁爪牙。对面天马山，高树声相摩。归来关塞黑，林木犹纷挐。残镫记往路，别泪落滹沱。得句如春草，为此梦松歌。
梦樊溪
作者：陈廷敬
朝代：清
体裁：七言绝句

烟云枕席未分携，五点更号三度鸡。不是当关呼不起，迷花倚石在樊溪。
梦游南楼歌
作者：陈廷敬
朝代：清
体裁：七言绝句

别久南楼已十秋，长风吹梦下西州。秖疑身蹑青天影，真见黄河明月流。
梦玉随
作者：陈廷敬
朝代：清
体裁：七言绝句

江湖渺渺见难期，怪尔经年入梦迟。别后头须白几许，可怜飞动似当时。
检放翁诗二首·其一
作者：陈廷敬
朝代：清
体裁：七言绝句

青山黄阁眼迷离，文字丛残晚岁时。拂面冷风霜满鬓，何因检到放翁诗。
检放翁诗二首·其二
作者：陈廷敬
朝代：清
体裁：七言绝句

残年饱饭细吟诗，一笑生涯老自知。不识鲈鱼莼菜好，多因连展与黎祁。
棘津城
作者：陈廷敬
朝代：清
体裁：五言律诗

倚棹临前浦，苍茫吊古情。遥思渭滨叟，一望棘津城。水带春星动，沙流岸月明。祗应垂钓处，渔父足平生。
楮窗雪后閒咏
作者：陈廷敬
朝代：清
体裁：七言律诗

雪飘檐树冻沾枝，烟景销沉岁闰时。三月春寒归燕少，今年人老见花迟。已堪酒尽忘弓影，那惜诗成恼鬓丝。自是黄杨悭节候，天工一物不曾私。
楼上独酌二首·其一
作者：陈廷敬
朝代：清
体裁：五言绝句

秋城如烟海，看云抵看山。楼上一杯酒，心与孤鸿閒。
楼上独酌二首·其二
作者：陈廷敬
朝代：清
体裁：五言绝句

孤鸿日夜飞，悲鸣为曹偶。道人学忘机，离心亦何有。
楼上闻笛
作者：陈廷敬
朝代：清
体裁：七言绝句

惆怅高楼月迥明，关山无限曲中情。蓟城杨柳多春色，解听风前玉笛声。
楼堞
作者：陈廷敬
朝代：清
体裁：五言律诗

楼堞青霄外，黄云带古城。凉天觱篥动，斜日橐驼鸣。朔色沉西塞，秋光冷北平。关山对何极，霜露远含情。
楼夜
作者：陈廷敬
朝代：清
体裁：七言绝句

楼上风帘烛泪深，晓凉庭院似秋阴。夜残无寐单衾冷，一枕荒鸡半世心。
楼居望西山
作者：陈廷敬
朝代：清
体裁：五言律诗

秋杪思红叶，冬来眺碧峦。夕阳过涧远，山色入窗寒。岚气通书幔，香泉袅钓竿。烟光三十里，春到约重看。
榆关驿见桃花
作者：陈廷敬
朝代：清
体裁：七言绝句

东行霜草白成堆，柳塞桃林待我来。谁道榆关春色晚，花开时节使车回。
樊川东冈写怀二首·其一
作者：陈廷敬
朝代：清
体裁：古风

伊昔少贱时，志在泉石间。高步谢时辈，游射穷溪山。隐遁事不集，挟册谒帝关。睨眴公卿侧，跌宕文史班。归来忽华发，壮日不可攀。陟丘感旧迹，照水羞故颜。南山独尚尔，苍翠横烟鬟。安得遂云卧，仙侣与往还。
樊川东冈写怀二首·其二
作者：陈廷敬
朝代：清
体裁：古风

谢客慕张邴，乞身不待年。嵇生愧严郑，乐道欲自全。我无安石量，而乏丝竹欢。亦有东山游，仿佛临斜川。展步涉林涧，忘疲恣跻攀。且无念百岁，聊开一日颜。凄风生岩壑，暝色纷烟峦。端居集遥慨，息虑终闭关。
樊川杂诗三首·其一
作者：陈廷敬
朝代：清
体裁：七言绝句

山翠微茫积翠分，野花细草入斜曛。独行惆怅缘何事，目断南溪日暮云。
樊川杂诗三首·其三
作者：陈廷敬
朝代：清
体裁：七言绝句

细蕊孤花太有情，春风作意送人行。谁言南浦伤心地，草色年年不更生。
樊川杂诗三首·其二
作者：陈廷敬
朝代：清
体裁：七言绝句

欲别樊川欲断魂，轻云细雨湿苔痕。最怜绿树通幽幌，月送花阴不闭门。
樊溪二绝句·其一
作者：陈廷敬
朝代：清
体裁：七言绝句

冈岭回遮曲曲村，高斋日日坐黄昏。庭芜绿遍无人到，惟有花飞时款门。
樊溪二绝句·其二
作者：陈廷敬
朝代：清
体裁：七言绝句

绿深苔巷雨初微，漠漠阴凉布谷飞。但使时清官长好，早驱黄犊暮来归。
樾阡不和人日诗送酒一壶以促之
作者：陈廷敬
朝代：清
体裁：七言律诗

春来饥火共相烧，何事清斋坐寂寥。九食三旬应漫浪，元正人日并萧条。莼羹谁可加盐䜴，菜把空烦送柏椒。淡淡茶汤薄薄酒，让他粱肉过今朝。
橄榄
作者：陈廷敬
朝代：清
体裁：七言律诗

祝鲠何烦戒老馋，解酲不畏酒频添。叶飘榉柳枝边弱，身殢桃胶味后甜。谁解拨鱼堪作楫，最愁调鼎要无盐。纵教苦口心还在，寒绿森森色正严。
檐鹊寄公干
作者：陈廷敬
朝代：清
体裁：七言绝句

鹊蹋寒檐日影来，飞鸣绕树却飞回。忽闻小弟传书札，报道山花取次开。
次丰润明日入永平界有怀京师故旧
作者：陈廷敬
朝代：清
体裁：五言律诗

渔阳春色晚，二月尚凄凄。山绕孤城阔，天连野戍低。征途辞蓟北，客梦近辽西。浭水朝京意，含情惜解携。
次临清怀梅庄
作者：陈廷敬
朝代：清
体裁：五言律诗

江海平生意，远游谁与同。满槽东上水，半幅北来风。柳已多含绿，梅应早放红。山花开又落，不拟在船中。
次北平
作者：陈廷敬
朝代：清
体裁：五言律诗

蓟门行已尽，杳杳复孤征。落日辽西郡，春风右北平。登高望远海，饮马出长城。不作关山使，谁知边塞情。
次嘉兴寄俨斋尚书二首·其一
作者：陈廷敬
朝代：清
体裁：七言绝句

回合三江送碧流，云间东望水悠悠。越山未到吴烟暝，脩竹柔桑入秀州。
次嘉兴寄俨斋尚书二首·其二
作者：陈廷敬
朝代：清
体裁：七言绝句

西去扁舟夕照时，落帆亭下落帆迟。五茸好景空回首，为报江南数首诗。
次杨柳青船上作二首·其一
作者：陈廷敬
朝代：清
体裁：七言绝句

三日黄云逐岸沙，得船今日似归家。午亭烟舫春光暖，飞尽东风杨柳花。
次杨柳青船上作二首·其二
作者：陈廷敬
朝代：清
体裁：七言绝句

渔子风潮若个边，榜人相就宿寒烟。天家赐与舟船好，欸乃声中似往年。
次济宁有忆
作者：陈廷敬
朝代：清
体裁：古风

漕水向北流，春草日夜绿。今朝水南下，绿草连湖曲。湖波淡淡草萋萋，北去南来人解携。临风欲采芳洲寄，归雁何由到陇西。
次维扬赋答徐蘋村侍郎见和西湖诗八首·其一
作者：陈廷敬
朝代：清
体裁：七言绝句

芜城相望倍相亲，郑重琼瑶袖里珍。二十四桥空在眼，只应回忆六桥春。
次维扬赋答徐蘋村侍郎见和西湖诗八首·其七
作者：陈廷敬
朝代：清
体裁：七言绝句

羽林小驻碧湾间，滥点蓬莱侍从班。我是欧公堂上客，相随不复到平山。
次维扬赋答徐蘋村侍郎见和西湖诗八首·其三
作者：陈廷敬
朝代：清
体裁：七言绝句

锦标夺得万人中，御览诗陈造化功。每奏一篇天一笑，并将图绘入豳风。
次维扬赋答徐蘋村侍郎见和西湖诗八首·其二
作者：陈廷敬
朝代：清
体裁：七言绝句

公望公才在庙廊，琅函典领水云乡。西湖风月东华路，回首登临忆侍郎。
次维扬赋答徐蘋村侍郎见和西湖诗八首·其五
作者：陈廷敬
朝代：清
体裁：七言绝句

黄河远上忆旗亭，人散尊前几度听。更奏圣湖新乐府，一时传唱与秦青。
次维扬赋答徐蘋村侍郎见和西湖诗八首·其八
作者：陈廷敬
朝代：清
体裁：七言绝句

何郎请郡为花来，得似孤山院里梅。自笑江淹才欲尽，笔花载得满船回。
次维扬赋答徐蘋村侍郎见和西湖诗八首·其六
作者：陈廷敬
朝代：清
体裁：七言绝句

别去情怀白首中，磨丹渍墨有何功。文章大手终须让，又见风流小许公。
次维扬赋答徐蘋村侍郎见和西湖诗八首·其四
作者：陈廷敬
朝代：清
体裁：七言绝句

槐庭往事十年时，灵鹊声中昼漏迟。携得蛟龙天上笔，扁舟吟过水仙祠。
次锦州
作者：陈廷敬
朝代：清
体裁：五言律诗

世祖龙兴日，旌旗向此行。风云随尺土，旄钺壮孤城。万岁还思沛，先朝久厌兵。山灵盘重镇，应悉使臣情。
次韵叶讱庵见酬拙书春帖子之作
作者：陈廷敬
朝代：清
体裁：七言律诗

我亦渔樵忆孟诸，相随簪笔玉阶除。敢云逸少无臣法，祗觉中郎有异书。秘殿敷言长独对，御床承旨更谁如。椒花欲颂惭虚劣，谏果封题意未疏。
次韵吴默岩司业戊申除夕韵二首·其一
作者：陈廷敬
朝代：清
体裁：七言律诗

守岁椒花已颂春，芸香藜火待元辰。一天雨雪东风转，万里星河北斗新。玉漏滴残蓝尾酒，金龟解向谪仙人。年华终古苍茫里，甲子从头几戊申。
次韵吴默岩司业戊申除夕韵二首·其二
作者：陈廷敬
朝代：清
体裁：七言律诗

金钥千门午夜风，玉珂声在梦魂中。黄封酒赐春波绿，白兽尊开晓炭红。石鼓文探岐猎后，蕉园草起日华东。十年朋旧官曹改，潦倒鹓行舞拜同。
次韵姜西溟孝廉见赠生日诗二首·其一
作者：陈廷敬
朝代：清
体裁：七言律诗

名高万丈焰生光，自忖才如袜线长。四海君才多武库，六星天意一文昌。几逢李蔡虚东阁，每讶彭宣到后堂。为报锁厅春日近，梅花三候发岩廊。
次韵姜西溟孝廉见赠生日诗二首·其二
作者：陈廷敬
朝代：清
体裁：七言律诗

名在金銮学士坡，三条红烛照春多。晋音亦自知师旷，楚璞今当识卞和。老去东华同载笔，时来南陌羡鸣珂。相思勿惮寒厅宿，愁月凄风奈乐何。
次韵孙仲礼重午西堂会饮见赠二首·其一
作者：陈廷敬
朝代：清
体裁：七言律诗

红尘门巷也萧然，心远方知地自偏。时序总抛青鬓外，天涯相聚绿樽前。沧桑过眼曾前度，书剑随身可判年。一卷离骚数杯酒，多君苦忆汨罗贤。
次韵孙仲礼重午西堂会饮见赠二首·其二
作者：陈廷敬
朝代：清
体裁：七言律诗

当时官号领司农，耆旧高门棨戟重。兄弟盛名齐贾凤，郎君崛起继荀龙。云山萧瑟思前度，风雨漂摇愧远从。忝窃清尘还赠处，诗情冷淡酒怀浓。
次韵宋稚恭兼寄孙止澜
作者：陈廷敬
朝代：清
体裁：古风

磊落同岁生，吾爱孙射州。圣道虽浩邈，志士耽林丘。朝寄讵不任，避荣追前修。五年三请急，归必与予谋。斯文在草泽，才俊勤罗搜。宋生清门子，伟盼俯匹俦。矫矫有父风，弓箕传吴欧。高情慕筱篑，尘鞅辞由求。洪河方奔决，谁挽滔滔流。结驷诚漫浪，枕石亦缪悠。时潜或乐行，试上金闺游。问知射州信，神往不得休。皇天老眼明，日月双瞳眸。胡不照幽清，痼疾纷相缪。床第困此人，恐为众士羞。取友必豪贤，可与学孔周。宋生父子间，逸气横霜秋。淮水出桐柏，近为禾稻忧。忍饥诵古书，吐气却软柔。芒刃终不顿，目久无全牛。生观上国光，我欲栖汀洲。逝将远悔吝，宁独嫌伛偻。閒为秧马歌，或与渔者讴。因风寄故人，此意谁为优。故人昔喜酒，为我倾一瓯。回头谢世上，不知兰与莸。
次韵张子础副宪兼怀窦在兹秀才
作者：陈廷敬
朝代：清
体裁：七言律诗

前后清班忝窃同，白头相见意何穷。春来御水还新绿，别后东华自软红。巳共侯生温钓石，蚤输弘景卧松风。未应回首蓬山路，林壑莺花竟付公。
次韵彭羡门编修
作者：陈廷敬
朝代：清
体裁：七言律诗

软红尘土又年馀，久废诗篇叹索居。离别日多相忆老，交游岁晚几人疏。閒门剥啄风微后，好句摩挲月上初。自点寒灯三过读，因君吟兴未全除。
次韵曹颂嘉和田纶霞九日同谢方山饮黑龙潭晚游刺梅园看松诗四首·其一
作者：陈廷敬
朝代：清
体裁：七言律诗

高秋征马几时回，节序边书日又催。鸿雁也从烽燧少，菊花应傍战场开。雄都紫塞频传檄，霸业黄金旧筑台。且敛登临词赋手，故园远望当归来。
次韵曹颂嘉和田纶霞九日同谢方山饮黑龙潭晚游刺梅园看松诗四首·其三
作者：陈廷敬
朝代：清
体裁：七言律诗

满目青山赤羽驰，天寒沙碛野营移。城高白帝霜砧断，秋尽黄陵画角吹。几处渔樵逢戍垒，千村征调见旌旗。多君苦忆升平事，贳酒悲歌寂寞时。
次韵曹颂嘉和田纶霞九日同谢方山饮黑龙潭晚游刺梅园看松诗四首·其二
作者：陈廷敬
朝代：清
体裁：七言律诗

冉冉飞云万壑低，乡心迢递夕阳西。关山木叶归来晚，兄弟茱萸插处齐。秋水平桥初拥席，寒花绕屋自成畦。樊川旧日登高地，浊酒淋浪醉似泥。
次韵曹颂嘉和田纶霞九日同谢方山饮黑龙潭晚游刺梅园看松诗四首·其四
作者：陈廷敬
朝代：清
体裁：七言律诗

城南咫尺吾难到，潭水园松两绝尘。历尽沧桑含贝阙，烧残劫火老龙鳞。正思叔起呼垂钓，欲拟兴公答比邻。退食舍人无事否，好娱风日趁閒身。
次韵牧仲晚凉之作
作者：陈廷敬
朝代：清
体裁：五言律诗

肃肃花影动，檐风催早秋。梁栖双燕老，帘度一萤幽。书欲亲黄奶，人谁共白头。闻君感䊵扇，缓置箧中不。
次韵益都相公重阳前一日万柳堂宴集二首·其一
作者：陈廷敬
朝代：清
体裁：七言律诗

晓随丞相凤池头，晚接花茵想胜游。万里捷书频送喜，一时佳节倍销忧。松风有梦怀温树，鱼水多情羡野鸥。不尽谢公丝竹兴，边机尊俎在前筹。
次韵益都相公重阳前一日万柳堂宴集二首·其二
作者：陈廷敬
朝代：清
体裁：七言律诗

胜迹王孙万柳赊，相公清兴渺云霞。黄尘漠漠双蓬鬓，艳蕊凄凄旧菊花。见说登临犹昨日，笑怜岁月属官家。何时蜡屐陪欢宴，也比参军落帽纱。
次韵程使君留别即送之官粤西兼寄开府马公十首·其一
作者：陈廷敬
朝代：清
体裁：五言律诗

相逢前十载，离别是中年。羁旅交游老，莺花岁月迁。飞腾知意度，文酒破拘牵。一咏觚棱句，萧条已共怜。
次韵程使君留别即送之官粤西兼寄开府马公十首·其七
作者：陈廷敬
朝代：清
体裁：五言律诗

落日伏波庙，行人拜路隅。灵旗精爽见，铜柱鬼神扶。勋业看如此，登临意与俱。咏怀多古迹，缥缈忆苍梧。
次韵程使君留别即送之官粤西兼寄开府马公十首·其三
作者：陈廷敬
朝代：清
体裁：五言律诗

地角东西粤，行行过旧栖。孤篷江笛咽，斜日岭猿啼。野宿桄榔暗，山行荔子低。褰帷画图里，按部到蛮溪。
次韵程使君留别即送之官粤西兼寄开府马公十首·其九
作者：陈廷敬
朝代：清
体裁：五言律诗

建牙开幕府，吹角瘴云间。一别蓬莱殿，相思供奉班。湘漓江上水，烟雨海南山。喜及升平会，恩波遍百蛮。
次韵程使君留别即送之官粤西兼寄开府马公十首·其二
作者：陈廷敬
朝代：清
体裁：五言律诗

万里之官路，还家到海村。琴书随画舫，词赋在金门。桂树临江迥，梅花过岭繁。灞桥衰柳色，折赠欲销魂。
次韵程使君留别即送之官粤西兼寄开府马公十首·其五
作者：陈廷敬
朝代：清
体裁：五言律诗

地接三江险，堂开八桂深。关山如忆远，诗句费孤寻。卧阁梅花放，车轮蕙草侵。班春多暇日，海月照弹琴。
次韵程使君留别即送之官粤西兼寄开府马公十首·其八
作者：陈廷敬
朝代：清
体裁：五言律诗

烽烟千嶂静，道路百蛮通。朱邸今开镇，丹书旧战功。江山兵火后，耕凿戍旗中。人近嫖姚幕，听笳忆塞鸿。
次韵程使君留别即送之官粤西兼寄开府马公十首·其六
作者：陈廷敬
朝代：清
体裁：五言律诗

近日嘉陵驿，邮筒远寄诗。西川风雨夜，南海别离时。生理何心绪，天涯有鬓丝。桂江如可饮，先遣故人知。
次韵程使君留别即送之官粤西兼寄开府马公十首·其十
作者：陈廷敬
朝代：清
体裁：五言律诗

世领中丞节，荣分禁苑臣。江风清蜑户，海月照鲛人。铙吹腾欢远，辕门送喜频。可堪晋父老，回首事酸辛。
次韵程使君留别即送之官粤西兼寄开府马公十首·其四
作者：陈廷敬
朝代：清
体裁：五言律诗

忆直承明里，宫莺竟日闻。苑花看并骑，堤草惜离群。画省香垆气，江城粉堞云。词名兼试吏，此事不如君。
次韵缪虞良见怀之作
作者：陈廷敬
朝代：清
体裁：七言律诗

载酒题襟少旧欢，鬓丝药裹在长安。翻馀汗简常多忘，画出河图欲细观。姜蔗归田羞负郭，风骚投老笑登坛。知非己迫桑榆晚，袖里残文拟自弹。
次韵补和李容斋少司农送别二首·其一
作者：陈廷敬
朝代：清
体裁：七言律诗

回首流年逐景光，白云惨澹日昏黄。骤辞蓬阁如前世，重渡桑乾是故乡。草泽梦魂稀语笑，云霄契阔在班行。伤心趋走金明路，春月三回直北望。
次韵补和李容斋少司农送别二首·其二
作者：陈廷敬
朝代：清
体裁：七言律诗

琼瑶开箧客心惊，团扇三年故旧情。草色含悲连大野，柳条惜别向春明。朝廷开济须公等，闾左耕徭托此生。为报石壕村吏少，司农忧国早知名。
次韵西厓题河上集八首·其一
作者：陈廷敬
朝代：清
体裁：七言绝句

行漏邮签水驿迟，沧江今是凤凰池。相看青翰如青锁，春到鸾坡下上时。
次韵西厓题河上集八首·其七
作者：陈廷敬
朝代：清
体裁：七言绝句

不见黄门日易秋，故人吴质近南楼。眼中吾子声名在，老我能堪第二流。
次韵西厓题河上集八首·其三
作者：陈廷敬
朝代：清
体裁：七言绝句

海山归路渺无边，曾与仙人抚八弦。近日水云空处住，不思依止向人天。
次韵西厓题河上集八首·其二
作者：陈廷敬
朝代：清
体裁：七言绝句

熏风欲和五弦琴，双鸟千秋会一寻。谁作人间胶漆意，云门天上奏元音。
次韵西厓题河上集八首·其五
作者：陈廷敬
朝代：清
体裁：七言绝句

谡谡长松梦里风，优昙花散此山中。不因归骑悤悤去，问法求诗并向公。
次韵西厓题河上集八首·其八
作者：陈廷敬
朝代：清
体裁：七言绝句

西湖左掖从游地，馆阁年来物望多。更把黔阳诗过日，云山万叠势嵯峨。
次韵西厓题河上集八首·其六
作者：陈廷敬
朝代：清
体裁：七言绝句

清诗相赠抵闻韶，我亦因风度碧寥。东野为云从上下，南过天目北中条。
次韵西厓题河上集八首·其四
作者：陈廷敬
朝代：清
体裁：七言绝句

桃花时节想君诗，惠我东篱采菊时。回首青溪南畔路，陶家酒胜谢家棋。
次龙潭驿怀孝感先生金陵二首·其一
作者：陈廷敬
朝代：清
体裁：五言律诗

人行江树里，心在暮云间。草绿春洲长，花浓野店閒。才辞扬子渡，已近秣陵山。明日秦淮水，相看映别颜。
次龙潭驿怀孝感先生金陵二首·其二
作者：陈廷敬
朝代：清
体裁：五言律诗

滚滚流年去，匆匆会合疏。长江争道路，斜日向林闾。野水双窥鬓，山花满插舆。因公一萧散，已觉似吾庐。
欢喜岭有慢水河
作者：陈廷敬
朝代：清
体裁：七言绝句

欢喜岭前慢水流，归人欢喜去人愁。归来也是天涯客，家在千山万水头。
正月七日
作者：陈廷敬
朝代：清
体裁：七言律诗

忆昔西清侍从辰，忽惊遗诏泣龙鳞。乾坤自此新陵寝，岁月依然旧史臣。几度春光如短梦，每逢人日易伤神。当时记挽宫车出，恸哭东风剩几人。
正月十三夜同与可语梅庄山居之胜
作者：陈廷敬
朝代：清
体裁：七言律诗

云里山家咫尺间，踏青未了试灯还。百年吾是今春老，一岁人能几日閒。亦有王城深似海，谁知身患重如山。梅庄北畔桃坡路，前后东风总一般。
正月十八日苑中奏摺子以老疾恳请致仕将随例具疏投进未蒙恩允归路口号
作者：陈廷敬
朝代：清
体裁：七言律诗

一纸三年箧里书，今朝得奏玉阶除。九霄天语惊难荷，万事人生愧不如。沙冻野鸥行尚懒，路迷老马步还疏。残灯落尽归来晚，又是春宵画角初。
正月十四夜宿城北僧舍
作者：陈廷敬
朝代：清
体裁：七言律诗

枕畔天涯闭户中，车轮轣辘马嘶空。墙花影动双林月，山磬烟消上院风。为客行藏如候鸟，在家踪迹亦飘蓬。放灯时节吹灯坐，赢得僧窗夜火红。
正月十日睡醒示豫朋往年尝以是时宿新阡丙舍
作者：陈廷敬
朝代：清
体裁：七言绝句

梦回窗外午鸡声，睡足春阳泼眼明。正似石闾携汝宿，新年田舍老农情。
步虚词二首·其一
作者：陈廷敬
朝代：清
体裁：七言绝句

宝髻珠圆现几时，佩环声里步虚词。露香夜夜朝真语，心事分明欲诉谁。
步虚词二首·其二
作者：陈廷敬
朝代：清
体裁：七言绝句

金缕歌残舞柘枝，关山连夜雨如丝。梦回红版桥边路，一种桃花似旧时。
武乡道中山
作者：陈廷敬
朝代：清
体裁：七言绝句

天工用拙莽难猜，画手曾经斧劈来。莫道荒寒少才思，米家山子有灰堆。
武城
作者：陈廷敬
朝代：清
体裁：古风

行行慕往迹，况复圣所至。此非费武城，昔人以名识。而我以其名，写此流览意。斜阳望极浦，风帆渺河涘。当时河未凿，弦歌绕平地。云天故如常，陵谷不相似。我来情实耽，恐与曩者异。睹兹屡怊怅，悠悠起遐思。辙环齐卫间，西迈见简子。赵氏杀鸣犊，临河阻风义。鄙夫本晋人，丱角知腼耻。我生谬好古，千秋有恨事。今此入征途，颓垣傍沙水。犹幸一笑留，圣目所眄视。谁谓沮溺贤，滔滔同一喟。
武城南界怀六箴郧阳荀少桂阳
作者：陈廷敬
朝代：清
体裁：七言律诗

才向燕齐问路岐，还于楚客寄相思。一官万里湖南北，两地三年人别离。芳草池塘江上梦，绿波春浦卷中诗。不因霄汉乘槎下，争见连天水去迟。
武林归舟怀龙眠先生
作者：陈廷敬
朝代：清
体裁：古风

前年同宿浮玉山，海风吹月照别颜。蓬瀛缥缈不可到，大江东流去不还。今年相别阖闾城，寒烟漠漠春水清。沧浪亭上白云古，古人今人无限情。归舟一夜武林道，梦回枉觉湖山好。老去那能五岳游，茆檐竹簟自悠悠。不买苏卿二顷田，不搆元龙百尺楼。一邱一壑足游钓，摧眉折腰谢年少。短歌听者龙眠公，缑岭仙人独长啸。
武清南店赠杨生
作者：陈廷敬
朝代：清
体裁：五言律诗

野馆官河路，春风荡柳条。轻烟直沽水，斜日木兰桡。香稻来江国，汀洲上海潮。喜逢燕赵士，还与酒帘招。
武清道中
作者：陈廷敬
朝代：清
体裁：五言律诗

雉乳野鸡鸣，迢迢远凤城。连天海色暗，涌地一轮明。百里京华道，千山故国情。南来重回首，春尽是归程。
武清道中寄西斋二首·其一
作者：陈廷敬
朝代：清
体裁：五言律诗

惆怅别离尽，素心安所期。海潮初到处，江雁远来时。路入深春早，舟行夕照迟。烟波望无际，渺渺寄相思。
武清道中寄西斋二首·其二
作者：陈廷敬
朝代：清
体裁：五言律诗

思君如明月，处处映清波。旧隐江边在，新诗海内多。舟航通水国，灯火宿春河。谁道天涯远，东风一棹过。
武闱贰益都相国次韵
作者：陈廷敬
朝代：清
体裁：七言律诗

诏贰公孤拜命惊，鹰扬盛典属儒生。簪裾许接元寮席，纶綍时宣黼扆情。帘阁风云新夜永，锁厅镫火几回明。由来台阁抡才地，元化应须在鉴衡。
水宿
作者：陈廷敬
朝代：清
体裁：古风

水宿溪渚幽，晴晖入枕席。何异岩栖时，梦醒一亩宅。云雁去屡遥，沙禽方自适。散帙坐清晓，尘务罕见迫。愿言谢朋徒，从此解缨舄。暂陟泰山高，欲访劳山僻。仙人岂我欺，我名挂玉籍。纵未證无生，亦复往息迹。千秋幸若斯，结欢慰于役。纷吾慕远游，沉忧竟何益。
水村图二首·其一
作者：陈廷敬
朝代：清
体裁：七言绝句

秋雨秋风澹墨间，燕云粉本映关山。百年智巧销磨尽，却在清江水石间。
水村图二首·其二
作者：陈廷敬
朝代：清
体裁：七言绝句

菰芦门外水连天，我己移家约钓船。从此烟波秋色远，凭谁先写旧樊川。
水鸟
作者：陈廷敬
朝代：清
体裁：七言绝句

初飞似整乱还低，自信涂鸦一抹齐。水鸟也思排雁字，笑他野鹜厌家鸡。
江天寺
作者：陈廷敬
朝代：清
体裁：七言律诗

吴楚地分南北界，江山天拥画图中。拍浮慧日中流住，涌现身云彼岸空。多宝已乘双象老，巨灵还戴六鳌雄。却看无实无虚义，元相居然逝水东。
江村垂钓图
作者：陈廷敬
朝代：清
体裁：七言绝句

江湖且莫羡垂纶，画里渔竿枉似真。试看渭滨图羽猎，后车元载钓鱼人。
池上晚秋
作者：陈廷敬
朝代：清
体裁：古风

山池如回溪，缘流时独往。潺潺出石间，几曲声逾响。残荷虽已零，秋水日夜长。涧边木芙蓉，亭亭接幽赏。波净理轻舟，聊作江湖想。
池阁
作者：陈廷敬
朝代：清
体裁：五言律诗

池阁俯花阴，幽居每重寻。秋高寒水急，山近夕阳深。庭树留霜果，檐巢长渚禽。寥寥谁共语，樵唱在前林。
汤西厓视学中州使还简怀
作者：陈廷敬
朝代：清
体裁：七言律诗

别久思君首重搔，音书断绝梦魂劳。中流济水清长在，秋色嵩云晚并高。自有雄文归谏苑，信知廉吏出词曹。相逢不觉衰颜冷，喜共承平气象豪。
汶上道中
作者：陈廷敬
朝代：清
体裁：五言律诗

舟泊水逾响，潺潺夕棹间。清堪流石发，绿欲点苔斑。言涉江海道，况见东南山。稍惬尘外赏，沙鸥相对閒。
汶水
作者：陈廷敬
朝代：清
体裁：五言律诗

汶水南来处，迢迢作意行。帆樯连帝里，漕挽达神京。善下还多让，居高最有情。合流同到海，对此豁平生。
汶水舟中寄阮亭
作者：陈廷敬
朝代：清
体裁：古风

朝发济水南，暮泊汶水东。思君如流水，日夜随征篷。征篷虽泛泛，所历物象雄。遥望泰岳云，孤撑摩苍穹。澒洞出远岫，飘飖乘长风。洒然忽归来，星月相朣胧。卷舒亦何心，托兴将无同。尤怜汶水净，清波映玉虹。解作西北流，千里浮烟空。纵复杂行潦，皎洁含冲融。低徊赴沧海，意若无成功。奔潨谢众壑，浩荡将焉穷。对此感离别，与子期鸿濛。
汶水道中题观海集
作者：陈廷敬
朝代：清
体裁：七言律诗

风流文采几人同，芳草萋萋汶水东。千里山川高枕外，百年身世一舟中。风帆欲定归神燕，烟擢无声近野鸿。我亦乘流观海去，把君诗卷问鸿濛。
沁州道中
作者：陈廷敬
朝代：清
体裁：七言律诗

山馆邮签数去程，短长亭堠送人行。悲风落叶铜鞮道，细雨寒芜石勒城。渐远关河秋色尽，欲投烟火暮云平。荒郊茅店凄其夜，白发黄尘莽自惊。
沁水道中
作者：陈廷敬
朝代：清
体裁：五言律诗

谷口千岩合，关门驿路分。秋风迎马首，晴日乱鸥群。峡转黄厓水，山开古镇云。孤城何处是，砧杵急斜曛。
沈绎堂翰林殿廷橐笔阁门赐貂图
作者：陈廷敬
朝代：清
体裁：古风

为忆畴昔策士年，手披射策春风前。云间才子擢上第，掩映金闺榜墨鲜。羽猎长杨时扈从，校书东观歘联翩。诏言中外须敡历，入为公辅出旬宣。觚棱回首青霄上，棨戟还开嵩少边。一自鼎湖弓剑远，寂寞苍梧生野烟。龙飞凤起旋天柄，人文际会风云盛。澴州学士领机要，风裁奕奕清操劲。浙东葛公招不来，益使清时重微聘。侍从当时更几人，声华寥落才难并。白头宫监閤门东，敕旨传宣沈侍中。曾见章华工作赋，红绫分饼赐恩浓。政事堂前昔待诏，集贤学士新年少。咨嗟沈君天下奇，文采风流传墨妙。重过承明旧直庐，螭头行上近宸居。便殿召来临玉几，内庭不用辇金舆。尚方笔札鹅溪绢，龙团墨花埽飞电。生平所学惟正心，天子敛容知笔谏。欲将无逸进箴规，不数清平供奉诗。是时积雪明丹陛，好景斜阳度玉墀。自此乾清频侍直，往往公卿伺颜色。有时挥翰晚从容，漏下重城归不得。温语亲承退食迟，钟王楷法斗风姿。特上汉家宽大诏，间书唐代颂歌辞。赐对夹城又移日，左右微闻潜太息。九重解赐御貂裘，中使催颁镂金织。丹青写与异时看，览图暗忆鱼水欢。近代遭逢谁似此，天颜有喜画来难。男儿致身在报国，耻学时人甘肉食。恩深不酬良可惜，我闻豪俊频烦侧席求。曾谁能缓旰宵忧，柏梁词赋讵偶尔，宣室苍生须借筹。
沛县界珠梅闸过三十九闸矣
作者：陈廷敬
朝代：清
体裁：七言绝句

退之汴泗交流句，今日长吟笑口开。解道洛川三十九，不如春水一帆来。
沧州微雪
作者：陈廷敬
朝代：清
体裁：古风

河曲连烟村，岸古郁沙柳。萧萧芦荻花，犹洒秋风后。是时当春阳，润色上陇亩。云师岂无意，滕六初试手。微雪映鹳迹，横霭薄鹢首。我行适江海，临深坚所守。欲搴湘沚芳，不醉沧州酒。
沧州道中怀励文恪公
作者：陈廷敬
朝代：清
体裁：五言律诗

春风渤海郡，人日草堂诗。故里淹行客，芳洲惹梦思。功名元特达，文采重凄其。回首山阳笛，孤舟泪欲垂。
沧浪亭次欧阳公韵
作者：陈廷敬
朝代：清
体裁：古风

清水濯缨浊濯足，朅来高咏沧浪篇。欧子吟诗迹不到，我今游目亭依然。应知结搆存古制，故令阅世如循环。乔木已疏閒弄影，杂花交映春争妍。冷梅苦竹亦间发，时有百舌来啾喧。苏君在日不得志，精魂此地栖云烟。我生幸值休明运，不应与子相夤缘。嗟予赋性慕放诞，一枕喜遇龟兹仙。十洲三岛不可望，天留老眼湖江边。公乎避雠如避寇，雒阳岂无二顷田。嵩丘万古叠苍翠，洪河清济波沦涟。贤妻孺子饱蔬食，那肯浪用公纸钱。惜哉与时自龃龉，汹汹人怒天须怜。人生有命天所定，屈申未了还听天。水清水浊源自异，如金在沙玉在渊。郁于生前昌厥后，回头万事输醉眠。自昔遗臭甘百世，流芳故自经千年。我来吊古君识取，恶诗不用人间传。
河上有怀二绝句·其一
作者：陈廷敬
朝代：清
体裁：五言绝句

水流东到海，到海是归期。惟有思君意，悠悠无尽时。
河上有怀二绝句·其二
作者：陈廷敬
朝代：清
体裁：五言绝句

思君比海水，海水镇常好。不似与君离，生年日易老。
河上白鸟群飞略似北雁
作者：陈廷敬
朝代：清
体裁：七言绝句

一水连天云四围，成行水鸟弄晴晖。眼明不见春归雁，昨日北河相背飞。
河上逢子文
作者：陈廷敬
朝代：清
体裁：七言绝句

河水东流雁北回，青青柳色傍人来。停舟借问江南客，江上梅花开未开。
河上遇桐城先生二首·其一
作者：陈廷敬
朝代：清
体裁：七言绝句

也红亭子近如何，归路樱桃应渐多。不似黄柑三百颗，封题远寄洞庭波。
河上遇桐城先生二首·其二
作者：陈廷敬
朝代：清
体裁：七言绝句

连日春阴雨满河，河边相遇日晴和。却看云散归无事，犹作烟峦水上多。
河内窦生有江南之游寄讯
作者：陈廷敬
朝代：清
体裁：七言绝句

南游济水北游燕，说著江湖意杳然。与住太行峰上下，一生长似北流泉。
河干逢蒋念祖使君抚今追往因有是赠
作者：陈廷敬
朝代：清
体裁：七言律诗

御史床边柏上乌，龙门人在旧抠趋。山长水远诗难好，化美风移兴不孤。说尹野人终在口，劝耕春鸟晓相呼。郎君已自施行马，最有清名满帝都。
河间道中
作者：陈廷敬
朝代：清
体裁：古风

瀛州百里路，五纬生寒芒。东有高达夫，西有刘文房。高君不坎轲，刘君遭谤伤。更怜二子名差异，无定千秋翰墨场。惜哉二子生同地，声华并美谁能继。善善欲长恶恶短，况复文章一小技。我趁轻鸥刺船去，随州杳杳知何处。可堪蹭蹬向时人，得意犹为草头露。寂寞悠悠身后名，为君三叹伤我情。相如同时子云老，苍茫掩卷涕纵横。
河间道中怀阮亭
作者：陈廷敬
朝代：清
体裁：古风

陶谢吾生晚，斯文阨横流。非君展心目，千古谁冥搜。结交四十载，往往异沉浮。京洛虽夙好，云山复悠悠。及兹事行役，聊为千里游。南浦草未绿，青门柳色稠。息轨陆涂疲，鼓枻川路幽。未惬隐沦想，每怀离析忧。远烟生海树，孤月隐河楼。怀人渺晨夕，瞻言此夷犹。倘惠瑶华音，庶以永绸缪。
治家一首喻家僮
作者：陈廷敬
朝代：清
体裁：古风

治家良独难，僮仆恣面欺。文诫怅徒设，鞭挞怜屡施。我乏克已功，训化乖所宜。每玩家人爻，嗃嗃无嘻嘻。终然悔厉集，喜怒生妍媸。我爱未果是，我憎未果非。渺然八口多，纷于将六师。旨哉古昔云，人固不易知。何况天下广，利巧争芒丝。谣诼工噎媢，忠信经崄巇。结发已白首，那用相乖违。感此谕汝曹，怆恻垂涕洟。
泇河咏雪
作者：陈廷敬
朝代：清
体裁：古风

春寒不归柳欲催，轻烟蘸水如青苔。宿麦在陇色自好，农夫荷耒争黄埃。河水沄沄可灌溉，我欲手挽东流回。惜哉老耄身无力，云师风伯多见猜。龙公作意初试手，映空小雨行裴褢。土膏沾润拜明惠，纵横忽讶纷琼瑰。资清以化本天德，夹钟之律犹飞灰。表贺瑞雪吾岂敢，诗咏丰年亦快哉。
泊太白酒楼下和人金山诗
作者：陈廷敬
朝代：清
体裁：七言律诗

浮玉沧江激浪奔，高楼客梦几消魂。一峰底柱当吴会，万里朝宗赴海门。直下波涛惊地轴，倒翻河汉动天根。君山刬却湘流好，醉里狂歌未可论。
泊淮安城下广陵以春橘见赠
作者：陈廷敬
朝代：清
体裁：七言绝句

春华秋实总含情，金橘和枝露染成。珍重过淮为枳意，相逢今夜泊淮城。
泊舟扬州城下午睡起作二首·其一
作者：陈廷敬
朝代：清
体裁：七言绝句

竹西何处水悠悠，鼓吹居然拥上游。不信扬州佳丽地，道人岑寂卧孤舟。
泊舟扬州城下午睡起作二首·其二
作者：陈廷敬
朝代：清
体裁：七言绝句

破睡无如茗一瓯，松风鱼眼已飕飗。更分一掬中泠水，洗尽江山万古愁。
泊舟松江城下寄廖樾阡林虑
作者：陈廷敬
朝代：清
体裁：七言律诗

早潮相送晚潮迎，帆落潮平暮霭生。老去北山思旧隐，梦回南浦怅离情。清泉晓映黄华谷，芳草春深白苧城。才子高名喧小邑，可堪经术用西京。
泊舟清口凯公学士惠以篇什即事有作
作者：陈廷敬
朝代：清
体裁：古风

淮水生桐柏，及此势屡变。金波带馀霞，翠纹回净练。烟深色逾澄，夜久光不眩。沧沧已朝宗，滚滚复春见。持此皎洁质，得与潢污荐。眺远意少悰，抚景兴宁倦。一身为虚舟，孤怀托才彦。秀眉扬芳风，清言发雅倩。高文迥朝列，新诗广篇翰。思君如淮水，干里才未半。淝水出其侧，百里日已晏。上窥河汉流，下照星宿烂。夕霭辨经途，晨晖戒申旦。稍知达人心，聊同性所玩。
法华寺书壁
作者：陈廷敬
朝代：清
体裁：七言绝句

尘网重重暗劫灰，一时心目顿能开。曾知夙世因缘事，看取莲华妙法来。
洞阳山
作者：陈廷敬
朝代：清
体裁：古风

我家太行尽处村，蛟龙欲落留爪痕。蜿蜿腹背故隆起，振鳞掉尾如雷奔。波涛隐见吞万壑，似览众水穷河源。古称上党天下脊，兹山拔地尤腾鶱。俯视砥柱一卷石，析城王屋双杯樽。颇讶大禹所经画，足迹未到回南辕。径下河济急疏瀹，北顾参井高莫扪。乃知龙性跃天汉，肯同蝘蜓尺水浑。太行以南多峻山，地势愈下难并论。兹山何不列岳镇，使我叹息增烦冤。何为叹息增烦冤，万古无害兹山尊。
流水
作者：陈廷敬
朝代：清
体裁：五言律诗

墙下分流水，潺湲有浊清。柳浓斜照影，蝉乱晚凉声。池沼终然小，风波也自轻。浮云碧空尽，冉冉共遐征。
流水
作者：陈廷敬
朝代：清
体裁：五言律诗

流水清如此，征途去若何。暮云飞鸟尽，孤渚宿鸥多。鬓色羞开镜，年华畏逝波。三山傥可到，心事敢蹉跎。
流求刀歌为汪舟次作
作者：陈廷敬
朝代：清
体裁：古风

丈夫得志为云龙，抟服蛟兕羞雕虫。归来画笏奏天子，宝刀拜献明光宫。馀者虎气亦腾跃，拔鞘漠漠生凉风。沧波险绝穷发东，乘槎使者浮空濛。图书装轻不满箧，碧花镌错青芙蓉。含霞饮景霜锷动，方口斫地如渴虹。麟角鸾趾讵所触，剸割暴猛蠲妖凶。古强入山豺虎逸，方平独卧鬼物空。岂似此刀光熊熊，大食日本皆提封。三金合冶紫烟重，海日鼓橐波云红。洮鸭绿石不受砺，雪刃凌乱神鳌峰。东方侏儒饱斗粟，昔者赐出惊鸣鸿。君方入侍礼遇崇，身夹日月乘天风。远人脱赠意有以，断金切玉理则同。沙场此物久不试，来庭文齿兼穴胸。禁中颇牧掞翰藻，摇笔辟易千夫雄。清昼造膝三数公，英盼往往回重瞳。男儿致身有如此，况值威德兼黄农。试看渭叟鼓刀者，干戈载戢櫜强弓。
浙闽总督梁公调生日其门下士为求诗
作者：陈廷敬
朝代：清
体裁：七言律诗

往事金陵忆请缨，鲸波风捲阵云横。频年节钺兼文武，一代勋名罢甲兵。海峤八闽今半壁，江天万里旧长城。东南多是甘棠地，已识台星正玉衡。
浭酒歌因玉田孟君寄曹冠五使君
作者：陈廷敬
朝代：清
体裁：古风

易酒甜多雪酒恶，见花对月空萧索。前年沧酒贳沧州，长瓶开泻碧玉流。年年泛溢东风蚤，腊味轻香不全好。依旧花前又寂寥，那能月下常倾倒。却忆辽西塞上行，酣歌剑舞出关城。离筵尝遍京东酒，浭酒淋漓最有情。东流浭水行相饯，近海清波净于练。谁将浭水变春醅，曹家兄弟成欢宴。兄为二千石，小弟尚书郎。锦衣休浣敬爱客，醉卧玉缸新酒傍。朔云去雁分飞后，回首边沙盈别袖。鸰原宿草几番青，使君朱颜宛如旧。玉田孟君饮者豪，丝绳络送瓷罂高。东过浭水溪边路，因风为寄相思句。浭酒歌，歌正愁，我今潦倒行归休。千岩万壑太行险，焉能致此燕山头。
浮山和敦复时在直庐
作者：陈廷敬
朝代：清
体裁：古风

我闻浮渡山，欲往情萧骚。琐窗闭晴昼，写兴于歌谣。岩崿忽在眼，飞薄如奔涛。石罅粲可数，一一穿青霄。空灵骇澒洞，倒侧疑簸摇。翏翏长风声，万窍皆怒号。中有千载云，出岫不可招。蒸岚自通透，溅瀑巧适遭。真宰工刻镂，无乃用意劳。卓荦龙眠公，啸咏冠偶曹。凤鸾在岩廊，猿鹤空林皋。斐然继有作，聊足以自豪。
浴罢戏题二首·其一
作者：陈廷敬
朝代：清
体裁：五言绝句

不垢复不净，宝珠何由生。盈盈浴盘水，清斯濯吾缨。
浴罢戏题二首·其二
作者：陈廷敬
朝代：清
体裁：五言绝句

岂因学道力，陡觉生清凉。洒然无热恼，身有旃檀香。
涂河行
作者：陈廷敬
朝代：清
体裁：古风

拍天风滚边沙来，乱石却走如崩雷。马蹄摧裂车轮折，涂河三日鸟飞绝。野阴书昏对面疑，猛虎在前何由知。黄熊赤豹纷相追，劝君早宿荒茅茨。
淮上
作者：陈廷敬
朝代：清
体裁：五言律诗

高鸟依依去，閒云故故斜。苍凉淮水上，历落楚人家。旧日英雄里，残阳野草花。不辞胯下辱，哙伍最堪嗟。
淮上怀孙箨庵学士二首·其一
作者：陈廷敬
朝代：清
体裁：七言绝句

斜日归帆去未休，淮阴城下水交流。逢人欲问娑罗树，碑版常怀李海州。
淮上怀孙箨庵学士二首·其二
作者：陈廷敬
朝代：清
体裁：七言绝句

年少相逢意气粗，送归曾赋射阳湖。恰如莘老初登第，甓社光中得大珠。
淮南放舟抵金山作
作者：陈廷敬
朝代：清
体裁：古风

太行窈窕穿林麓，千里相随到京国。我本崎岖山谷人，泛泛湖河望平陆。人生无奈是有情，流水青山忆茅屋。十日见水不见山，今朝喜见三烟鬟。船头低昂如有意，招我紫金浮玉间。忽焉江天万里豁，丹青幻出峰巉巉。鹍鹏抟风乍羁绁，龙象截流犹峥潺。灵岩涌出多宝塔，随身宫殿忘却还。帝释冥搜巧施设，岂同工力烦人寰。庐山面目在山外，此山在水尤孱颜。天下江山难遍到，得此已足栖幽閒。故山有梦不归去，江神抵掌笑我顽。
淮水
作者：陈廷敬
朝代：清
体裁：七言律诗

桐柏深源滥不收，出山争似在山幽。能兼百里驰千里，故使清流瀹浊流。水面暗浮春色远，湖心高映月轮秋。时行坎止关人事，自古防川贵善谋。
清平县有怀诸学士
作者：陈廷敬
朝代：清
体裁：五言律诗

水驿清平县，孤帆日暮来。天低泰岳观，云淡鲁连台。浦岸人尝见，溪烟棹却回。邑名元自好，羡尔济时才。
清明前二日集黑龙潭济南张秀才�来会
作者：陈廷敬
朝代：清
体裁：七言律诗

家傍城南杜曲天，春游常在燕莺前。霜教点鬓浑无赖，风为吹花太放颠。四海宾朋千里到，百年烟景一生怜。糟床未快淋漓兴，野水添杯更接连。
清明后三日郊行赠韩慕庐少宰
作者：陈廷敬
朝代：清
体裁：七言律诗

春郊浩渺似天涯，走马追寻一笑哗。冷节却才过射柳，红尘不是为看花。荆州风月同今夕，江左文章属大家。纸尾陪书聊自忖，鬓丝萧索墨痕斜。
清明日抵十三山下
作者：陈廷敬
朝代：清
体裁：七言绝句

鸭江春水鸭头平，木叶风高叶未生。客路不知行近远，十三山下过清明。
清明日过吴耕方编修
作者：陈廷敬
朝代：清
体裁：五言律诗

寂寂桐华院，萋萋芳草茵。禁烟连日雨，射柳一年春。时序交游老，行藏鬓发新。箧中三赋在，遗恸泣龙鳞。
清江浦寄秋崖
作者：陈廷敬
朝代：清
体裁：七言绝句

闽天无尽暮云生，淮水东边月渐明。同是离心江海上，思君无那夜猿声。
清江浦舟宿怀及门诸子
作者：陈廷敬
朝代：清
体裁：七言律诗

浑似都亭未别时，红舷乌榜倍相思。文章自是千秋责，衰晚谁堪一字师。北去云山人梦寐，南来烟水路参差。回看击筑高歌地，柔翰新编数首诗。
渡江见焦山有作怀林吉人
作者：陈廷敬
朝代：清

江流近海迎朝暾，焦山苍苍当海门。忆君焦山《古鼎篇》，势凌海日倾江源。金山楼观特瑰丽，撞钟伐鼓风涛喧。我行再过焦山下，海云堂中空梦魂。兹山不到屡惆怅，怀惭竟践苏公言。惟我与君亦如此，知祢不荐昔人耻。只有思君日夜心，长江湛湛东流水。
渡江见焦山有作怀林吉人
作者：陈廷敬
朝代：清
体裁：古风

江流近海迎朝暾，焦山苍苍当海门。忆君焦山《古鼎篇》，势凌海日倾江源。金山楼观特瑰丽，撞钟伐鼓风涛喧。我行再过焦山下，海云堂中空梦魂。兹山不到屡惆怅，怀惭竟践苏公言。惟我于君亦如此，知祢不荐昔人耻。只有思君日夜心，长江湛湛东流水。
渡河
作者：陈廷敬
朝代：清
体裁：七言律诗

画舸中流一擢过，日边云际渡黄河。灵槎已见仙源路，惊浪还为德水波。禹凿八年因地险，帝平三患得天和。吴樯越榜连江汉，欲笑宣房瓠子歌。
渡河歌
作者：陈廷敬
朝代：清
体裁：七言绝句

白云渡河河水阴，朔风卷云飞远岑。渡头舟子青山曲，贾客相看泪满襟。
渡淮北岸晓行暮抵曹家庙同俨斋尚书
作者：陈廷敬
朝代：清
体裁：五言律诗

春水生桐柏，迢迢下楚州。花开犹古渡，月映自清流。芳杜思南国，苍烟问故侯。相从凭眺远，留艇寄閒鸥。
游仙
作者：陈廷敬
朝代：清
体裁：七言律诗

曾似天台见玉真，星娥含笑阅流尘。神光倚徙三千界，仙劫迢遥五百春。河汉已非来处路，云霞犹是梦中身。愁翻茅许天官籍，误判刘卢世上姻。
游可寒山乾明寺
作者：陈廷敬
朝代：清
体裁：五言律诗

窈窕溪山路，孤峰迥自尊。秋花隐危石，斜日到閒门。鸟影烟中寂，泉声雨后喧。法云堪倚徙，不拟向前村。
游城南三绝句 其一 篱花
作者：陈廷敬
朝代：清
体裁：七言绝句

野水连村尽远空，柳枝蘸碧漾溪风。落花铺径青春去，小住篱边一树红。
游城南三绝句 其三 见燕
作者：陈廷敬
朝代：清
体裁：七言绝句

秋风吹别旧乌衣，我去重来待汝归。不分人家双燕子，等閒来傍野亭飞。
游城南三绝句 其二 小丘
作者：陈廷敬
朝代：清
体裁：七言绝句

一笑花边白首回，妖红慢绿定相猜。黄尘万井春街晚，烂醉城南土骨堆。
游底柱山入天井谷卫北山远来饷食兼简衷明府
作者：陈廷敬
朝代：清
体裁：七言律诗

灵壑青峰入望频，鞭丝乌帽映嶙峋。寻山我愧谢康乐，好客人称郑子真。空谷乍逢如逆旅，斜阳立语见交亲。因君凭寄神明宰，玉洞丹砂不厌贫。
游慈慧寺
作者：陈廷敬
朝代：清
体裁：五言绝句

春气鸟鸣细，溪流花影重。双林在何许，烟际闻微钟。
湖云二首·其一
作者：陈廷敬
朝代：清
体裁：七言绝句

水上烟岚迥不群，望中溶漾杳难分。蜃楼日观连天起，知是湖云是海云。
湖云二首·其二
作者：陈廷敬
朝代：清
体裁：七言绝句

金台玉殿侣仙群，云是三山万派分。欲向此中访黄鹤，仙人骑鹤亦骑云。
湖风行
作者：陈廷敬
朝代：清
体裁：古风

独山微山东两湖，独山光净平练铺。微山宿雨春模糊，侵晓众皱堆不舒。初犹料峭成崎岖，既乃簸扬尘涨途。神灵卷舌帝命敷，大块噫气嘘焦枯。谁令如雷声如呼，抟鹏退鹢奔天吴。下逮水鼋鼍龟鱼，鲂鲤鲨鱮鳣鲫鲈。潜形息影四散逋，罾网虽设愁三虞。行人高卧栖舰舻，守湖使者前相于。为言船行牛酒俱，衁池肉屯神其娱。我谓飞廉盍少徐，钱帛已空单衣襦。荤血不饱甘藜蔬，村醪十日一懒酤。神之清洁凌太虚，餐霞吸露奚啜餔。我斟河水奠满盂，生民正直神所扶。作歌反风在斯须，歌残雨来帆影孤。
湘北宅宴集怀贻上东归二首·其一
作者：陈廷敬
朝代：清
体裁：五言律诗

冰雪寒沙路，归迟晓月明。竹丝含别恨，钟鼓乱离情。被酒犹燕市，闻歌是渭城。此时茅店里，噭噭野鸡鸣。
湘北宅宴集怀贻上东归二首·其二
作者：陈廷敬
朝代：清
体裁：五言律诗

过亭急寒雁，月影下纷纷。古寺钟声落，虚窗木叶闻。天涯潞河水，客梦鹊湖云。行止知无定，苍茫独忆君。
滇南大捷诗十首·其一
作者：陈廷敬
朝代：清
体裁：七言绝句

夜半传呼万岁声，边书送喜拔围城。霜天破贼烟尘静，不待新年贺太平。
滇南大捷诗十首·其七
作者：陈廷敬
朝代：清
体裁：七言绝句

一举楼船定海隅，雕题卉服效前驱。三军所过都无恙，况复频年诏赐租。
滇南大捷诗十首·其三
作者：陈廷敬
朝代：清
体裁：七言绝句

玉座纱灯奏草开，捷音传送满宫来。天鸡未动铜龙辟，亲报慈宁万喜回。
滇南大捷诗十首·其九
作者：陈廷敬
朝代：清
体裁：七言绝句

边机兵画在深宫，伐叛谋成睿想中。上将指麾皆庙算，板图恢拓是神功。
滇南大捷诗十首·其二
作者：陈廷敬
朝代：清
体裁：七言绝句

羽骑星流掣电飞，宫门霜月照行衣。金钲夜警投签梦，知是征南奏捷归。
滇南大捷诗十首·其五
作者：陈廷敬
朝代：清
体裁：七言绝句

烽火双悬大将旗，孤城三道集王师。遥知铜柱销兵地，别号昆明洗甲池。
滇南大捷诗十首·其八
作者：陈廷敬
朝代：清
体裁：七言绝句

万年历数尊王会，一统山河黜霸图。文德武功相并美，应教大政纪平吴。
滇南大捷诗十首·其六
作者：陈廷敬
朝代：清
体裁：七言绝句

碧鸡腾距古梁州，饮马澜沧水不流。庙略有征无战斗，手提滇海付金瓯。
滇南大捷诗十首·其十
作者：陈廷敬
朝代：清
体裁：七言绝句

索铃神撼檄书成，几载忧勤识圣情。别奏凯歌人共乐，先教传唱羽林兵。
滇南大捷诗十首·其四
作者：陈廷敬
朝代：清
体裁：七言绝句

玉斧金戈寝殿开，嘶风石马殷奔雷。翠华正值朝陵日，辇上连章露布来。
滕县
作者：陈廷敬
朝代：清
体裁：七言绝句

麦风如浪影参差，滕县溪光漾绿漪。五月行人河北路，江南又近稻花时。
滕县岸上人家
作者：陈廷敬
朝代：清
体裁：七言绝句

岸远湖平雪浪堆，烟禽飞处钓船回。凄凉华屋都经过，只爱茅轩照水开。
滕县道中
作者：陈廷敬
朝代：清
体裁：七言绝句

榜歌声渐杂吴音，滕县花寒柳绿阴。欲渡清淮春色晚，绝怜汶泗碧流深。
滦州
作者：陈廷敬
朝代：清
体裁：五言律诗

山势长当面，峰峦忽四围。地经烽戍苦，路绕塞天微。边马还东去，春鸿故北飞。扶苏泉下水，曾此映斜晖。
滦州界上
作者：陈廷敬
朝代：清
体裁：七言绝句

路傍古时一只堠，沙际春日双流溪。古时曾见边烽落，春日惟闻野鸟啼。
漆园城
作者：陈廷敬
朝代：清
体裁：七言绝句

隐吏何人解息机，漆园漠漠草菲菲。只今梦里三千载，惟见春来蝴蝶飞。
漳水源
作者：陈廷敬
朝代：清
体裁：五言律诗

水石漳源镇，清漳自此流。金风吹素濑，玉镜泻灵湫。科斗收形小，蛟龙托势幽。土人思德泽，鼓笛赛春秋。
潞安城南柳林二首·其一
作者：陈廷敬
朝代：清
体裁：七言绝句

一路黄沙白日寒，柳林秋色送征鞍。更堪昨夜西风落，霜叶烟条太已残。
潞安城南柳林二首·其二
作者：陈廷敬
朝代：清
体裁：七言绝句

野路篱花放蕊新，古墩残柳阅黄尘。叶稀风起逢摇落，犹挽长条赠远人。
潞州
作者：陈廷敬
朝代：清
体裁：五言排律

道路孤征际，川原薄暮时。天寒潞子国，日澹卫公祠。浩荡英风往，苍凉霸业移。地形天下脊，王土晋侯师。河朔临雄镇，燕云俯近陲。閒花留戍垒，蔓草失旌麾。乡国繁心绪，征途长鬓丝。关山去无极，凭吊益凄其。
潞州留别送者
作者：陈廷敬
朝代：清
体裁：古风

相送潞州道，别袖屡已挥。亲宾自此尽，徒侣相对稀。薄暮涉漳河，波浪沾人衣。悲风起中流，木叶交加飞。四顾别时迹，行尘连夕晖。游子感居人，况乃骨肉违。我无经世术，空自劳骖騑。所愿官吏贤，敢嗟生事微。耕稼供井税，逍遥侍亲闱。谁甘远离别，远离还思归。
潞河见月写怀
作者：陈廷敬
朝代：清
体裁：五言律诗

明月生海上，苍茫东海东。仙人亦怅望，吾意偶然同。信宿万里始，离尘千虑空。夜来摩尼色，似已凌清风。
潞河詶吴西斋送别
作者：陈廷敬
朝代：清
体裁：七言律诗

鞍马频年老蓟城，临流击楫忆平生。文章自写衰迟意，烟水新关故旧情。君向海山分位业，我从尘土濯簪缨。觚棱小别劳相念，柳外花边昨日行。
澄海楼观海
作者：陈廷敬
朝代：清
体裁：五言律诗

云起碧空尽，潮来紫浪翻。有天浮昼夜，无地著乾坤。日月还高下，蛟龙自吐吞。乘桴知圣意，浩荡与谁论。
澄海楼观海
作者：陈廷敬
朝代：清
体裁：古风

燕山蜿蜿如游龙，东将入海陵虚空。峦壑汹涌变形状，腾波赴势随飞虹。长城枕山尾掉海，海楼倒挂长城外。地坼天分界混茫，山回城转横烟霭。楼脚插入大海头，巨灵触搏海怒流。呼吸万里走雷电，崭凿中涌堆山丘。乍到魂虑忽变慑，意象惝慌难寻求。五岳拳石渺一粟，九州小屿浮轻沤。沧溟浩荡乾坤窄，弱水流沙在咫尺。扶桑弄影杳何处，空青一线摇金碧。却忆洪涛汎滥时，苍茫神禹经营迹。百川既导万穴归，天吴海若安窟宅。四海以内真弹丸，秦还汉往如翻澜。海月万古堆玉盘，愿得一食青琅玕。乘风破浪生羽翰，我来手拍洪厓肩，仰天大笑忘愁叹。
濂村以濂泉得名
作者：陈廷敬
朝代：清
体裁：五言律诗

旧业东山麓，濂泉在北原。引渠通野圃，分翠入烟村。一勺支流水，诸峰耳叶孙。道州千古意，胜绝敢重论。
瀛台进讲赠孙屺瞻学士
作者：陈廷敬
朝代：清
体裁：古风

历历河上柳，宛宛城边路。夜短鸡始号，月出天已曙。驱马瀛台门，神居渺烟雾。玉绳低缭垣，金波耿回渡。屡修独对辞，一邀重瞳顾。湖州真天人，秀眉心胆露。上阐羲轩文，下晰王霸务。至尊时霁颜，鄙儒谬学步。荷风翻缥缃，炉香袅章句。终恐徒冰兢，感激愧恩遇。忽复秋风凉，疏雨滴瑶树。
灯夕醉歌示廖樊两生
作者：陈廷敬
朝代：清
体裁：古风

东风作寒波泛酒，出游不如杯在手。六街尘土吾所怜，万事沉冥输笑口。眼前物态轻鸿毛，闭门明月春天高。灯火如山坐如块，醉歌亦复寻二豪。西楼烟窗寂如此，有酒盈樽呼不起。玉京仙人骑鹤还，午朝碧落暮三山。谓言汝曹酒谪仙，即今不饮空百年。
灵祐宫夜忆石闾
作者：陈廷敬
朝代：清
体裁：七言律诗

抱膝支颐计未非，黑甜赢得到斜晖。飘蓬欲访敲爻去，度世终思跨鹤飞。自为逃名甘隐吏，己因观妙解忘机。石闾流水寒松夜，一枕腾腾梦里归。
灵谷寺
作者：陈廷敬
朝代：清
体裁：七言律诗

灵谷钟山事岂同，孝陵不复有遗弓。天留布帽传千佛，人讶金棺识大雄。已堕鼎髯终寂莫，常乘牙象在虚空。神光涌现华严界，塔影江声问志公。
烟玉堂倩向云泽画壁
作者：陈廷敬
朝代：清
体裁：七言律诗

三间草屋槿篱宽，晏坐深知行路难。细蕊孤花连暮雨，清阴幽竹过春寒。杜门谢客幸无谤，入世逢场甘少欢。谩待向平寻五岳，卧游须与画图看。
焦山二首·其一
作者：陈廷敬
朝代：清
体裁：七言绝句

过眼荣华绝可怜，汉家宫阙渺浮烟。江东曾是孙郎地，却有名山属孝然。
焦山二首·其二
作者：陈廷敬
朝代：清
体裁：七言绝句

焦公旧隐迹如新，西向孤坟吊景纯。千里江山不寂莫，遥怜二子是乡人。
照镜
作者：陈廷敬
朝代：清
体裁：古风

多照湖州镜，容华能几时。霜风吹暮雪，短鬓怯成丝。此夜关山月，空悬万里思。
照镜
作者：陈廷敬
朝代：清
体裁：七言绝句

方镜青铜铸得成，朱颜曾照几回明。亚枝花蕊春风里，点鬓繁霜不世情。
燕山
作者：陈廷敬
朝代：清
体裁：七言律诗

一重边镇百重山，凤翥龙腾向北还。对峙太行为左辅，近连沧海作雄关。东西日月天门外，开辟乾坤帝座间。頫视九州形胜大，风云直北戍楼閒。
燕草
作者：陈廷敬
朝代：清
体裁：五言律诗

燕草芳菲候，关山客望孤。长风吹大漠，古道入平芜。野树残红映，春沙净绿铺。连绵向天末，客思不能无。
物态
作者：陈廷敬
朝代：清
体裁：七言律诗

秋风策策猎菰蒲，炎冷寻常物态殊。毕竟埽门羞魏勃，岂须岐路泣杨朱。残书自拥心情定，往事追思梦幻无。只似青山旧樵侣，不知人世几荣枯。
犹子观颙咸受相聚于京师惘然欲别率尔言怀
作者：陈廷敬
朝代：清
体裁：七言律诗

汝伯衰颜意自伤，浮沉二子各飞翔。春归昼省留红药，人到疏篱待晚香。拙宦已都成梦寐，早年何用卜行藏。牙签白首谁能触，万卷携将代紫囊。
独坐与泽长示随正
作者：陈廷敬
朝代：清
体裁：五言律诗

独捲残书坐，谁堪继夜缸。花飞红湿砚，蝶舞绿阴窗。晚景春犹在，归心老却降。相怜去住意，客梦各双双。
独酌二首·其一
作者：陈廷敬
朝代：清
体裁：六言诗

三杯四杯浊酒，一句两句閒诗。树上落花结子，竹间新笋成枝。
独酌二首·其二
作者：陈廷敬
朝代：清
体裁：六言诗

落日去如过客，清风来似故人。竹叶满浮绿酿，梨花勤买青春。
独酌郊树下怀韩山
作者：陈廷敬
朝代：清
体裁：七言律诗

穿花踏月有谁忙，为送东风倒一觞。绿草成茵榆荚小，红英扫地柳条长。古祠赛雨人皆醉，平垄眠云麦半黄。惆怅田园西日外，年年春色老渔阳。
狼窝
作者：陈廷敬
朝代：清
体裁：古风

狼窝名匪佳，条狼义有取。还将天山弓，射杀白额虎。
猗兰操
作者：陈廷敬
朝代：清
体裁：乐府曲辞

猗猗其兰，乃在空谷。我行四野，奚处奚宿。其兰猗猗，幽幽其香。杂彼蕃芜，我心相羊。兰其如何，维霜及霰。时节晚暮，不我能见。子不我见，我心则夷。悠哉以老，乐天弗疑。
猛虎行
作者：陈廷敬
朝代：清
体裁：乐府曲辞

朝从猛虎食，暮从野雀栖。野雀无定端，猛虎还苦饥。水浊不见底，水清石累累。清浊各有以，沟水流东西。天风吹海色，昏昏渺无涯。游心三神山，百年曾几时。
玉佳庵
作者：陈廷敬
朝代：清
体裁：古风

商飙振幽厓，杖策跨蹊谷。翻怅去径窅，何以极吾目。稍上天影开，馀翠澹林木。高台秀远峰，日入净如沐。微兴方陶然，灭迹向茅屋。仰跻清泉流，泠泠洒飞瀑。攀危不辞疲，留念迟往复。
玉河桥夜行寄苕文
作者：陈廷敬
朝代：清
体裁：七言绝句

一道银河下玉京，双鱼北上远含情。九门夜锁边风落，愁听南飞过雁声。
玉泉寺
作者：陈廷敬
朝代：清
体裁：七言绝句

碧玉环流浸碧虚，玉泉只可伴山居。他时重举东坡语，曾识南屏金鲫鱼。
玉随使还夜集有作
作者：陈廷敬
朝代：清
体裁：七言律诗

一行书信附诗筒，两见燕山木叶红。岭外啼猿江路险，闽中秋雁海天空。邮签夜语船窗月，驿骑朝吟浦岸风。芳草王程归路远，今宵清漏禁城东。
王屋北峰二首·其一
作者：陈廷敬
朝代：清
体裁：五言绝句

北峰画难如，娟妙方未已。不肯在人间，迢迢度秋水。
王屋北峰二首·其二
作者：陈廷敬
朝代：清
体裁：五言绝句

峰色奇如此，天公有意无。举头向明月，为我问清都。
王屋山后十方院二首·其一
作者：陈廷敬
朝代：清
体裁：七言绝句

绀碧千峰万仞遥，灵风飘缈近三霄。玉玲珑处红尘断，也恐仙人太寂寥。
王屋山后十方院二首·其二
作者：陈廷敬
朝代：清
体裁：七言绝句

三山碧海梦魂劳，欲往从之心郁陶。天上岂真足官府，故来人世寄牢骚。
王恒麓学士以新赐御书兼为王母称寿索诗因同赴南苑马上口占为赠
作者：陈廷敬
朝代：清
体裁：七言律诗

燕赵流风间气生，黄图人物汉西京。阙城地阔开南苑，山海天高见北平。辇道晓随春树转，殿庐新奏袐书成。多君御藻承恩日，正是长筵进玉觥。
王方伯寓亭送姜铁夫还会稽二首·其一
作者：陈廷敬
朝代：清
体裁：五言律诗

惜别论文地，离亭是胜游。红笺传郢曲，画壁写秦讴。落叶催归棹，征鸿过倚楼。远江秋色尽，渺渺送行舟。
王方伯寓亭送姜铁夫还会稽二首·其二
作者：陈廷敬
朝代：清
体裁：五言律诗

高阁树声满，夕阳相对閒。霜风送归客，摇落动离颜。华发三秋别，沧波一艇还。只今无贺老，相忆在稽山。
王朴庵编修见过同作
作者：陈廷敬
朝代：清
体裁：七言律诗

落叶萧萧冷碧波，冲寒羸马肯相过。五升方朔饥时米，八咏休文病里歌。城阙秋阴风雨盛，江湖天阔梦魂多。即论婚嫁今难毕，归去青山奈晚何。
王湜庵挽诗
作者：陈廷敬
朝代：清
体裁：七言律诗

孤风晚节不磷缁，矫矫曾为世羽仪。岂信己辰年至后，遽惊庚子日斜时。琴残最抱人亡恨，车过空留腹痛悲。旧德未忘天意在，乌衣门第属佳儿。
王生致酒
作者：陈廷敬
朝代：清
体裁：七言绝句

百壶青鬓醉颜酡，旅病如今一盏多。空对故人桑落酒，真教无奈别离何。
王石谷写午亭图
作者：陈廷敬
朝代：清
体裁：七言绝句

恕先放诞虎头痴，自古高人是画师。不用朱门新样好，茅庵画我看山时。
王荩臣将还故山见过取别
作者：陈廷敬
朝代：清
体裁：七言律诗

大隐还须让散人，翛然采药问归津。巳将白发安吾老，只为丹砂济世贫。午枕流连乡梦远，閒门剥啄子来频。故山亦有胡麻饭，莫向天台访玉真。
王颛庵少宰属王石谷为余画午涯烟舫图且赠以诗
作者：陈廷敬
朝代：清
体裁：五言律诗

绿画春山阁，红栏秋水桥。移将三径里，未觉五湖遥。汉壁波残浪，吴淞剪半绡。图南鹏万里，蜩鸒想扶摇。
王黄麋在吏垣有文名没三年矣夜宿省中追悼之
作者：陈廷敬
朝代：清
体裁：七言绝句

禁掖难胜感旧情，谏坡留得几人名。梦醒月落朱颜在，宿草春来老泪倾。
班婕妤
作者：陈廷敬
朝代：清
体裁：乐府曲辞

颜色春桃李，东风宁久留。昭阳飞燕宠，长信婕妤愁。玉阶惟见月，团扇已惊秋。试问承恩者，常怀衰谢忧。
琉璃盛水蓄鱼如鱦者三两头外视之倏小而大游泳下上而见鱼之多至不可胜数于子龙秀才为诗戏和
作者：陈廷敬
朝代：清
体裁：七言绝句

掉尾鲸波笑伏鳞，眼光如海虱如轮。晴窗试检虫鱼注，亦是天涯磊落人。
琐闱将出呈诸公
作者：陈廷敬
朝代：清
体裁：五言律诗

忝接公卿席，簪裾此地逢。到来阶草长，相忆野花浓。窗暗鸣禽曙，帘深报鼓重。对床灯火夕，回首是离悰。
瓜步道中
作者：陈廷敬
朝代：清
体裁：五言律诗

渚村维画舫，步屧入烟萝。水㹀风眠柳，江鱼雨戏荷。笛声浮翠落，帆影拂云过。归去淮南路，青山隔岸多。
瓜洲渡江
作者：陈廷敬
朝代：清
体裁：五言律诗

天堑茫茫里，长风送小舟。地连沧海市，城压大江流。南北分岐处，关河第一洲。云山归路远，芳草欲相留。
瓮头春酒昔得之林中丞家近日孙生颖力能酿此酒岁暮独酌为作二首·其一
作者：陈廷敬
朝代：清
体裁：七言律诗

风霜还饱旧时身，相劝愁多酒入唇。闭户不邀杯底月，隔年先探瓮头春。阴阳清浊元同器，黍麦低昂亦有神。一笑朱颜今宛在，黄公垆畔见何人。
瓮头春酒昔得之林中丞家近日孙生颖力能酿此酒岁暮独酌为作二首·其二
作者：陈廷敬
朝代：清
体裁：七言律诗

收拾樽前见在身，且教香味入吾唇。飘飖北雪初沾地，汎溢东风欲作春。罢遣桃符驱岁鬼，休催羯鼓恼花神。天寒日晚霜威重，一盏阳和己趁人。
瓶梅
作者：陈廷敬
朝代：清
体裁：七言律诗

林下沙边忆旧时，野梅今向绮窗移。坐看疏影横斜势，行索寒香浅澹枝。未许风尘妨笑眼，肯令冰雪老愁眉。劳生共尔徘徊意，钓艇渔矶是后期。
瓶梅八首·其一
作者：陈廷敬
朝代：清
体裁：七言绝句

纸窗竹屋奈销魂，相对孤花自掩门。解爱寒镫上疏影，不愁明月照黄昏。
瓶梅八首·其七
作者：陈廷敬
朝代：清
体裁：七言绝句

旧时一本数金直，翠幕香绡逗蚤春。寂寞朱门半上锁，楼前愁绝卖花人。
瓶梅八首·其三
作者：陈廷敬
朝代：清
体裁：七言绝句

官阁溪桥记别离，山村风雪夜相思。不因蕊细枝斜处，愁绝天涯岁暮时。
瓶梅八首·其二
作者：陈廷敬
朝代：清
体裁：七言绝句

岭外烽清驿骑来，阁门传火捷书开。残年卧隐寒檐日，索共梅花笑几回。
瓶梅八首·其五
作者：陈廷敬
朝代：清
体裁：七言绝句

人生婚宦多忧累，憔悴红尘悔旧时。却笑孤山林处士，弃家还作有情痴。
瓶梅八首·其八
作者：陈廷敬
朝代：清
体裁：七言绝句

罗浮萧瑟渺云烟，庾岭荒寒剧可怜。万里边愁恼清梦，五更风雪夜窗前。
瓶梅八首·其六
作者：陈廷敬
朝代：清
体裁：七言绝句

禁钟催晓别花行，冻压寒云雪满城。驻马风前闻玉笛，故园肠断落梅声。
瓶梅八首·其四
作者：陈廷敬
朝代：清
体裁：七言绝句

博得身閒万事轻，晓鸦啼后梦难成。朗吟对汝北窗下，冷艳寒香非世情。
生日
作者：陈廷敬
朝代：清
体裁：七言律诗

梅花书阁晚婆娑，短景流年自勘磨。拘束正教如杜老，龙钟犹未似东坡。文章小技聊为耳，岁月浮生欲奈何。千里过庭风雪夜，天涯灯火伴吟哦。
生日寄张氏妹
作者：陈廷敬
朝代：清
体裁：五言律诗

年华惊久客，宅相足离忧。姻娅思前事，园林阻一丘。到州无百里，归路却千愁。为报高堂语，年来尚黑头。
生日次韵酬熊次侯学士
作者：陈廷敬
朝代：清
体裁：七言律诗

词垣风义动簪绅，门引诗贤有白申。相见官曹贫似病，敢论人物积如薪。焚馀蕉史思残事，别后槐厅共几人。自笑陆生新鬓发，浮沉空叹二毛辰。
生日示壮履
作者：陈廷敬
朝代：清
体裁：七言律诗

霜落天高色蔚蓝，纵怜风月与谁谈。人非毛玠清难似，自比嵇生懒不堪。往往长筵馀硕果，年年春酒醉黄柑。金根粗识扶犁去，不用牙签万轴函。
甲中七夕二首·其一
作者：陈廷敬
朝代：清
体裁：七言绝句

想多情少一身轻，我愿无生恨有生。此夕果然牛女会，生天也恐是多情。
甲中七夕二首·其二
作者：陈廷敬
朝代：清
体裁：七言绝句

不见牵牛织女星，银河水长色冥冥。凭君奏乞通明殿，洒作人间细雨零。
甲子除夕
作者：陈廷敬
朝代：清
体裁：七言律诗

还看上苑江梅蚤，却忆樊川岸柳新。畎亩心长惊别旧，关河人老倦逢春。庭前燎火年光换，枕上鸡声客梦频。辟恶桃枝先插户，六街车马逐流尘。
甲申正月十五日上命撤所御宴赐廷敬谕子壮履恭传恩旨颁送到恭纪四首·其一
作者：陈廷敬
朝代：清
体裁：七言绝句

吾君俭德到传柑，一宴年光四十三。今日全家沾赐渥，不同归遗与分甘。
甲申正月十五日上命撤所御宴赐廷敬谕子壮履恭传恩旨颁送到恭纪四首·其三
作者：陈廷敬
朝代：清
体裁：七言绝句

藜火银花接禁庭，天边玉旨下青冥。紫微垣里亲传与，敢道臣家有聚星。
甲申正月十五日上命撤所御宴赐廷敬谕子壮履恭传恩旨颁送到恭纪四首·其二
作者：陈廷敬
朝代：清
体裁：七言绝句

萧萧华发入青春，惶恐君恩说老臣。最是九衢灯火夜，惊传天使便宁亲。
甲申正月十五日上命撤所御宴赐廷敬谕子壮履恭传恩旨颁送到恭纪四首·其四
作者：陈廷敬
朝代：清
体裁：七言绝句

温饱当年未敢论，齑盐相伴久承恩。寒庖那识金盘味，指点先尝玉箸痕。
申凫盟五十得子
作者：陈廷敬
朝代：清
体裁：七言律诗

节悯流风奕叶垂，名家人比郑当时。果生瀛海迟仙子，种是麒麟带好儿。戈印堆床连祖笏，椒兰盈寝并孙枝。胎仙叠舞歌尘合，伯氏吹埙仲氏篪。
画眉
作者：陈廷敬
朝代：清
体裁：七言绝句

绿树阴多映画帘，雕笼食宿好相兼。劝君莫倚能言语，人在春窗正黑甜。
画鹖雀
作者：陈廷敬
朝代：清
体裁：七言绝句

翻翔鹖雀在高秋，老隐天台用意幽。但欲雕龙开别墅，至今常笑郭营丘。
留别斋中花树
作者：陈廷敬
朝代：清
体裁：七言律诗

柳叶似为青眼客，桃花应笑白头人。早偿洛下三生债，老趁江南两度春。未到啼莺吟自苦，还同旅雁梦相亲。数枝寒竹经冬绿，留待归时紫箨新。
病后
作者：陈廷敬
朝代：清
体裁：五言律诗

得閒除是病，病后转愁生。吠犬欺残梦，荒鸡唤早行。月痕移枕近，风绪入帘轻。数日衣裳懒，苍凉盥濯清。
病起夜诣苑中简方若
作者：陈廷敬
朝代：清
体裁：七言律诗

一月閒居理去装，连宵又罢乞身章。风回烟草春如梦，月上溪花夜有香。嘶马渐随鸡唱远，流泉还与漏声长。思君未了诗缘在，拟向樽前醉几场。
病齿
作者：陈廷敬
朝代：清
体裁：七言律诗

平生未解巧如簧，牙齿空然粲两行。善病终当留舌在，多愁应不及唇亡。相逢己守金人戒，独坐谁怜玉麈妨。身老得閒差自慰，雪梅烟竹倚残阳。
癸丑除夜
作者：陈廷敬
朝代：清
体裁：七言律诗

渐老天涯此夜中，兵戈关塞意何穷。梅花影写春醅绿，爆竹声连蜡穗红。梦绕庭闱双素发，身惭弟妹一飘蓬。强吟守岁还循例，愁绝寒宵画角终。
登九仙台
作者：陈廷敬
朝代：清
体裁：五言律诗

梦里金焦寺，波明两岸空。江河凡几曲，形迹偶然同。水府蟠根险，山灵接势雄。长川流浩浩，俯仰意何穷。
登屯留城至龙潭
作者：陈廷敬
朝代：清
体裁：古风

登城秋气变，凄风屡增愁。路远一望乡，但见漳水流。漳水南自去，客行北未休。寒雁相背发，��高云浮。城荒怅篱落，树古惊潭湫。小邑穷历览，孤征独夷犹。立马更延伫，应知道阻脩。
登报恩寺塔
作者：陈廷敬
朝代：清
体裁：古风

大海沤灭无虚空，多宝古塔何独雄。金陵南郭长千里，高标屹立沧江东。昔游不到去惆怅，使我情想纷难穷。浮生万事皆颠错，更堪筋力枯秋蓬。眼明忽睹琉璃影，陡觉两翼抟长风。扪星历斗涉清汉，彷佛似已凌苍穹。吴宫晋代那复道，三山二水烟濛濛。曼陀优昙洒香界，野花閒草徒蒙茏。夙观胜因悟净理，身云涌现空明中。诸天龙象亦偶尔，岂与人世争沙虫。登临浩歌日欲暮，归途且逐春尘红。
登月院山观普照寺
作者：陈廷敬
朝代：清
体裁：五言律诗

树杪水溅溅，群峰矗碧天。松门留晓月，板屋过流泉。谷口山城远，窗中鸟道悬。前林少人迹，寒磬下溪烟。
登楼寄远
作者：陈廷敬
朝代：清
体裁：五言律诗

户牖长岑寂，残书且罢休。落花时倚槛，斜日一登楼。白发堪多病，青春抵暮愁。飞云如有意，冉冉下南州。
登楼望西山怀阮亭
作者：陈廷敬
朝代：清
体裁：七言律诗

云树西来又已秋，太行尽处是南州。连山万叠空回首，落木千门一倚楼。笛里柳梅浑欲动，镜中霜雪浩难收。玉珂接近朝天客，日日金门半日留。
登舟詶别宋牧仲太宰
作者：陈廷敬
朝代：清
体裁：古风

御沟属瀛海，驰道连大川。流澌及晨潮，解缆春风前。湖江渺万里，似揽昆崙源。巍巍居崇高，下念临深渊。羽卫静无声，波涛平不喧。息虑寡朝谒，离群旷周旋。既惭隐沦乐，尚慕肥遁贤。别意方超忽，赠处昔所敦。
登葛岭最高处
作者：陈廷敬
朝代：清
体裁：七言律诗

红楼窗外碧孱颜，高枕深惭野衲閒。风雨三春江上路，烟波千里浙西山。欲骑鹤背排云去，且听渔歌弄月还。寄语仙翁勾漏令，丹丘人在海门间。
白云亭散后呈郑山公侍郎
作者：陈廷敬
朝代：清
体裁：五言律诗

背牍山如积，归时每夕曛。茶瓜当暑并，眠食向宵分。影散絺衣月，凉生竹簟云。客愁连短梦，心绪仗夫君。
白发
作者：陈廷敬
朝代：清
体裁：五言律诗

白发长头鬓，含情今奈何。荣枯堪一笑，身世付高歌。夜雨雁声断，秋灯人语多。残花掩深户，吾欲保天和。
白河
作者：陈廷敬
朝代：清
体裁：五言律诗

白河通凤沼，遥映玉泉峰。山晓月光澹，水明花影重。远波归海近，空翠落潮浓。淼淼江湖去，仙源此处逢。
白雁行
作者：陈廷敬
朝代：清
体裁：古风

我有锦字书，欲寄归鸿语。归鸿入云长，超忽不可数。前行双白雁，眼明粲可睹。实秉皎洁姿，非因霜雪苦。一雁俄后飞，单孤不成侣。本欲托音书，翩翻自无主。将书置怀袖，泪落三春雨。
白马篇
作者：陈廷敬
朝代：清
体裁：乐府曲辞

白马骄秋霜，银鞍照路傍。黄金为马衔，珊瑚为剑装。被服闲且都，杂以绮罗香。交游竞意气，俯仰垂荣光。长兄二千石，小弟侍中郎。身冠羽林籍，名艳斗鸡场。要间乌号弓，右发左挽强。一纵连两禽，鸣镝随低昂。归来道狭邪，缓带倾华觞。猗嗟阳阿舞，迭奏邯郸倡。为乐苦不极，红颜坐凋伤。
白鸠篇
作者：陈廷敬
朝代：清
体裁：乐府曲辞

拂舞歌白凫，吴歌且吴舞。感此清商音，泪下不能语。亦有白鸠辞，新声翻旧谱。白鸠之白性安驯，其子虽七恩平均。食之朝上暮自下，鸟有如此义且仁。丹山凤皇五色文，身将九子凌青旻。岂惟九子身自将，百鸟不间疏与亲。呜呼凤德殊绝伦，白鸠一遇三千春。
百鹤新阡十景诗 其一 洞阳旋马
作者：陈廷敬
朝代：清
体裁：七言律诗

天马腾骧东欲来，洞阳弭节尚裴褢。二条气色排空至，万里风雷掣电开。瑶圃回看平似掌，黄河立饮小如杯。铜鬐玉鬣青霄外，长伴麒麟卧石苔。
百鹤新阡十景诗 其七 万松耸峙
作者：陈廷敬
朝代：清
体裁：七言律诗

四围峰色故依然，万壑松涛势接连。天巧不烦神禹迹，仙人似种汉皇年。枝盘苍昊青鸾度，盖倚丹霞彩凤鶱。为谢山灵留胜迹，只应此处问牛眠。
百鹤新阡十景诗 其三 品字珠屏
作者：陈廷敬
朝代：清
体裁：七言律诗

台星入座夜珠明，品字屏风类削成。似拥鹓鸾朝帝去，却排阊阖侍天行。芙蓉九蕊云中色，环佩三阶月下声。争道神工开辟巧，群峰罗列抱层城。
百鹤新阡十景诗 其九 慈泉乳水
作者：陈廷敬
朝代：清
体裁：七言律诗

神皋乳水接昆崙，天与慈泉见母恩。丙舍桑麻深雨露，山家饮啄长儿孙。银河倒影流霞动，玉甃含晖浴日温。最讶兴云蒸雾力，长将时雨遍郊原。
百鹤新阡十景诗 其二 卧笏回龙
作者：陈廷敬
朝代：清
体裁：七言律诗

曾闻万笏朝天矗，今见神龙踠地长。己挟风霆身变化，故惊鳞爪势回翔。从云漠漠嘘重壤，行雨濛濛润八荒。蚤握骊珠堪照耀，斗间五色映琳琅。
百鹤新阡十景诗 其五 榼山叠翠
作者：陈廷敬
朝代：清
体裁：七言律诗

苍松中倚玉阑千，天外楼高翠欲团。地界河山为左辅，峰回屏障自千盘。扶桑弄影青空阔，太华连云碧落宽。似有綵虹平接席，旌幢前导后乘鸾。
百鹤新阡十景诗 其八 百鹤来翔
作者：陈廷敬
朝代：清
体裁：七言律诗

临水登山秋气清，仙禽遥集若为情。青田养就云初白，华表来时月正明。北戒关河行处远，南条烟水接天平。摩崖驻岭回翔地，百鹤新阡送美名。
百鹤新阡十景诗 其六 沁水环流
作者：陈廷敬
朝代：清
体裁：七言律诗

缭河萦带锁遥峰，云起霞明色正浓。九曲分流还抱嶂，百川终古自朝宗。波涛日月虞渊壮，风雨蛟龙贝阙重。欲揽凤皇池上水，丹霄长映紫泥封。
百鹤新阡十景诗 其十 神树天香
作者：陈廷敬
朝代：清
体裁：七言律诗

古庙空山占物华，石阑双本牡丹花。染香面面临芳树，堆锦枝枝贯月槎。宝艳云霞舒日景，神灵烟雨护天葩。玉房金蕊纷如此，瑶草仙源路未赊。
百鹤新阡十景诗 其四 书台绣几
作者：陈廷敬
朝代：清
体裁：七言律诗

丹地深严岁屡移，天寒月落影蛾池。云霄经席承恩日，霜露书台忆母时。铜尺牙签新玉案，青灯黄卷旧机丝。白头赢得如纶宠，若斧封成万古悲。
皇子练鹊桂花画扇·其一
作者：陈廷敬
朝代：清
体裁：七言绝句

缨鸟多欢带鸟仁，秋林练鹊气含春。相随阿阁丹霄地，彩凤时时欲近人。
皇子练鹊桂花画扇·其二
作者：陈廷敬
朝代：清
体裁：七言绝句

一度秋风一度开，仙姿信是不几才。天香何事盈怀袖，为是时常月殿来。
益咏堂歌
作者：陈廷敬
朝代：清
体裁：古风

顿邱之野古台侧，宋公几筵俨在兹。杲日对峙霁云庙，朱晖映射青霞祠。宋公昔时治兹土，摘擢奸良桑谷滋。召去民若失慈母，待公不来交涕洟。我民立祀谨伏腊，桂栋兰橑施华榱。公来翠辂骖鸾螭，流云前戒翼两旗。朱衣仿佛灵风吹，高冠长佩纷陆离。耇耋伛偻荐酒牺，老巫起舞韶稚嬉。进跪再拜前致词，我民报事无尽期。君不见南山松柏斧声悲，不知何王陵，蔓草萦累累。野棠开落无寒食，麦饭凄凉记岁时。又不见朱邑桐乡冢，羊公堕泪碑。千秋终古英灵在，留与遗民作去思。
盘山拙庵禅人索诗二首·其一
作者：陈廷敬
朝代：清
体裁：七言绝句

青沟依约白毫光，眇眇禅栖在上方。师向中盘中处住，东西南北不思量。
盘山拙庵禅人索诗二首·其二
作者：陈廷敬
朝代：清
体裁：七言绝句

旧游题句记吾曾，欲学初禅愧老能。一卷红楼青嶂客，不嫌人唤作吟僧。
盘陀河
作者：陈廷敬
朝代：清
体裁：七言绝句

盘陀险路每含愁，乱石清沙水北流。送别天涯知客意，多情随我到并州。
直庐怀公干计偕载道
作者：陈廷敬
朝代：清
体裁：七言绝句

春草相思入梦无，龙池柳色映新芜。玉墀金马摩挲老，怅望吾家白额驹。
直庐赠韩主事
作者：陈廷敬
朝代：清
体裁：七言律诗

每逢同日侍銮坡，宫草垆烟岁月过。年老潘生华发满，坐深荀令晚香多。才名我自惭金马，风度君偏称玉珂。清昼总长浑不厌，夕阳催别思如何。
直讲口号
作者：陈廷敬
朝代：清
体裁：七言绝句

罘罳流影照青规，黄卷丹霄几鬓丝。帘外却看閒抵戏，羡他无事羽林儿。
真定蚤发留别梁比部
作者：陈廷敬
朝代：清
体裁：七言律诗

行尽关山落照边，镇州平野远连天。星霜千里路才半，灯火五更人不眠。送腊流凘带残月，迎春官柳入新烟。况逢东阁郎君旧，客馆风光此最便。
真定道中
作者：陈廷敬
朝代：清
体裁：五言律诗

南北分岐处，西来两度行。沙明滹沱水，山阔镇州城。地界雄关尽，天临野塞平。古称燕赵士，忼慨一含情。
睡起二首·其一
作者：陈廷敬
朝代：清
体裁：五言绝句

梦醒不觉暝，渺渺残阳下。入帘秋色来，幽怀正潇洒。
睡起二首·其二
作者：陈廷敬
朝代：清
体裁：五言绝句

晨理头上发，又已数茎白。不须感秋风，含情自脉脉。
睡起偶书二首·其一
作者：陈廷敬
朝代：清
体裁：七言绝句

睡乡功并醉乡齐，一枕春寒落月西。残酒未消清梦断，城乌偏向蚤时啼。
睡起偶书二首·其二
作者：陈廷敬
朝代：清
体裁：七言绝句

翻覆人情笑几回，天公寒暖不须猜。宿云未碍晨光好，残月依然上冷梅。
睡起咏鹦鹉二首·其一
作者：陈廷敬
朝代：清
体裁：七言绝句

人世喧啾不要听，任他百舌费丁宁。醉乡已到无人处，又被鹦哥唤得醒。
睡起咏鹦鹉二首·其二
作者：陈廷敬
朝代：清
体裁：七言绝句

利嘴新红褪绿衿，能言终不离飞禽。笑卿所诉真何事，閒煞斜阳半树阴。
睡起晚晴台野眺怀南溪游好
作者：陈廷敬
朝代：清
体裁：七言律诗

一枕黄尘眯眼开，关河清梦片时回。屡因春睡思长假，祇为乡心上小台。双阙万家还阒寂，孤烟落日共裴褢。故园只在青山外，管领莺花待我来。
睡起遣兴寄汪沁水
作者：陈廷敬
朝代：清
体裁：七言律诗

霜月车轮犯晓沙，轩窗归卧夕阳斜。懒书咄咄空中字，自爱蘧蘧梦里家。浊酒三杯聊送暖，寒镫连夜自成花。却因寄语青山尹，拥被黄紬蚤放衙。
矫矫琼树枝罗生玉堂阴丹凤一来仪和鸣成高林半空天乐流谁能写其音翘首虞山下肃然清我心·其二
作者：陈廷敬
朝代：清
体裁：古风

生不能追飞，复不能投走。季布诺千金，在世诚无负。硁硁执鄙吝，于我意何有。仙人劝酒杯，且饮乾勿后。
矫矫琼树枝罗生玉堂阴丹凤一来仪和鸣成高林半空天乐流谁能写其音翘首虞山下肃然清我心·其五
作者：陈廷敬
朝代：清
体裁：古风

翩翩云中鹤，下睹漫浪士。仙人骑之来，物外爰集止。百年虽旦暮，小住聊复耳。愿为仙人鹤，鸣和及其子。
矫矫琼树枝罗生玉堂阴丹凤一来仪和鸣成高林半空天乐流谁能写其音翘首虞山下肃然清我心·其六
作者：陈廷敬
朝代：清
体裁：古风

吾本幽忧人，自无磊落才。世故岂我愿，纷然胡为来。六凿滋挂碍，诸天多嫌猜。海山非归处，兜率或庶哉。
矫矫琼树枝罗生玉堂阴丹凤一来仪和鸣成高林半空天乐流谁能写其音翘首虞山下肃然清我心·其四
作者：陈廷敬
朝代：清
体裁：古风

渊明真仙人，明明凛帝旨。太傅才英奇，至今皆不死。伟哉东坡公，忠亮可蹈履。三贤友黄石，万劫足相恃。
矫矫琼树枝罗生玉堂阴丹凤一来仪和鸣成高林半空天乐流谁能写其音翘首虞山下肃然清我心矫矫琼树枝罗生玉堂阴丹凤一来仪和鸣成高林半空天乐流谁能写其音翘首虞山下肃然清我心·其三
作者：陈廷敬
朝代：清
体裁：古风

东游登高邱，渺然望云海。金堂玉室间，仙真一一在。青天绝红埃，一去应不悔。丹砂定可成，白发幸相待。
石楼夜雨二首·其一
作者：陈廷敬
朝代：清
体裁：七言绝句

四山昏黑一灯明，寒雨连河客梦惊。万古洪涛终夜响，欲从此处悟前生。
石楼夜雨二首·其二
作者：陈廷敬
朝代：清
体裁：七言绝句

不辨溪声是雨声，捲帘窗外雨三更。山灵信宿知人意，故欲留人一日行。
石西昆参戎请老赋寄并怀其兄子约广文
作者：陈廷敬
朝代：清
体裁：七言律诗

西凉州簿旧书生，猿臂飞腾在北平。射雁风高临玉塞，盘雕云起望神京。将军名已高三箭，都尉阶还列九卿。老我灯窗人共远，青山依约别时情。
石门舟次
作者：陈廷敬
朝代：清
体裁：古风

桑叶绿溪阴，映我孤篷去。飘摇杨柳花，千里随来处。及兹契幽情，那得问新故。柳条攀更生，桑枝亦已附。物理信有常，人意莽更互。超忽不可寻，沉沉戒往路。
石闾夜眺南溪
作者：陈廷敬
朝代：清
体裁：七言律诗

钟磬消沉古庙幽，僧徒曾此结绸缪。漂流沟水三年泪，重叠云山两鬓秋。检点诗篇声断续，料量身世意迟留。柴门倚杖寒花外，月上东村几尺楼。
石闾晚眺
作者：陈廷敬
朝代：清
体裁：古风

山高墟落出，社鼓晚欲歇。林阴暝色来，村灯见复没。独立闻虎风，小步蹋松月。群动又已息，幽寻愧仓卒。农人夜早眠，鼾睡侵卧榻。更多秋虫声，仰枕两耳聒。谁与写愁忧，野宿寄傲兀。
石闾道院二首·其一
作者：陈廷敬
朝代：清
体裁：七言律诗

空山小住又经旬，草屋孤村无四邻。咫尺夕阳连暮雨，三叉古路少行人。牛阑岭上收常蚤，虎迹泥中见又新。寂寞不嫌樵牧者，来时一别一伤神。
石闾道院二首·其二
作者：陈廷敬
朝代：清
体裁：七言律诗

急雨清宵古庙中，长松小院下秋风。时疑石涧翻惊瀑，顿觉岩泉接灌筒。远梦关山双鬓白，邻鸡篱落一灯红。到家却作无家客，襆被冲泥类转蓬。
石鼓歌
作者：陈廷敬
朝代：清
体裁：古风

石鼓歌者韩与苏，我今捉笔捋虎须。蚍蜉撼树何为乎，推寻鸟迹閒自娱。皇颉古愁凝斯须，浮云变化万事徂。斗宿下天群灵趋，羲娥掩苒焚劫馀。陈仓之野累累俱，高穹如屋厚土铺。古物敢侮明神扶，博士西顾空嗟吁。伟哉馀庆亦一夫，凤翔庙置烦枝梧。是时十鼓一鼓殊，伪有作者其谁与。传师向氏何雅儒，殷勤求访鼓不孤。辟雍保和皆埤污，大观靖康尾毕逋。东迁北徙凤在笯，王宣抚宅湮榛芜。虞集矫矫真吾徒，罗列国子森津途。安顿妥帖星当枢，圣道无害兹无虞。天作石鼓宣籀书，欧阳虽疑理不诬。献襄宇文宣所奴，宝玉讵可方珷玞。呜呼石鼓穷锼镂，流浪岂惮驰与驱。艰难尽历形模糊，鳞甲刬落中不枯。人生谁能汝鼓如，时哉不遇生良虚。我歌石鼓排郁纡，韩苏歌后补所无。
破屋行赠叶子吉侍讲
作者：陈廷敬
朝代：清
体裁：古风

破屋不任葺，四壁空嵯峨。夜半风雨至，屋漏成洪河。漂摇增繁忧，夏秋连滂沱。崩腾夺视听，耳目被倾邪。讵惟错昏昼，实恐阴阳讹。重茅卷惊湍，馀花委回波。空梁燕雀飞，蝙蝠伺其窠。禽鸟饥为身，所见理则那。黄鹄翅翎湿，亦如婴虞罗。悲鸣欲有诉，翻惧弹射加。偪侧南巷士，移居近西家。书籍正捆载，瓶罍亦纷拿。君如迁乔莺，我如槃室蜗。破屋雨不止，压覆将如何。感君有同患，写意于诗歌。
碧云寺二首·其一
作者：陈廷敬
朝代：清
体裁：古风

寺门临高桥，涧松交其端。径幽室何许，欲憩行便姗。琐细花蒙密，駮荦苔夤缘。长櫩栖閒云，曲榭萦孤烟。稍深境转佳，灵风来清绵。流泉隔篁竹，日斜声溅溅。琤琮写哀玉，迸落如佩环。山水解娱人，何事归尘寰。
碧云寺二首·其二
作者：陈廷敬
朝代：清
体裁：古风

渫云被层阿，馀霞带前轩。夕泉流愈驶，林际惊湍奔。寻山欣野宿，汲水迟夜餐。迢迢漏鼓断，漠漠烟磬昏。烦嚣于此息，清回悽心魂。风定寒蛸响，月黑归鸟翻。匡床静无寐，松窗明晓暾。
碧落寺重游二首·其一
作者：陈廷敬
朝代：清
体裁：五言律诗

碧落天边寺，青山有梦寻。�迷初地远，人觉化城深。猿鹤三秋意，钟鱼一昔心。到来想陈迹，黄叶满前林。
碧落寺重游二首·其二
作者：陈廷敬
朝代：清
体裁：五言律诗

十里荒寒路，栖栖续旧游。泉鸣松涧冷，云卧石堂秋。粉堞山城古，香灯佛火幽。画龙犹掉尾，飞去殿西头。
磨勘宿省中呈容斋兼怀黄麋给谏
作者：陈廷敬
朝代：清
体裁：七言律诗

殿廊槐棘晚森森，斜日清烟紫禁深。把卷几回同笑语，怜才终是共沉吟。露寒桂子三秋色，风落梧桐一夜阴。旧日锁厅人好在，白头萧飒映华簪。
礼闱校士得十四韵
作者：陈廷敬
朝代：清
体裁：五言排律

数到抡才地，承恩自禁林。才移经席仗，犹殷属车音。白首冰衔晚，青春锁院深。昔游思裋褐，荣路愧华簪。银烛三条尽，铜壶午夜侵。苑花应冉冉，闱棘自森森。帘下经过断，风前语笑沉。楼明金榜月，台转玉衡参。屡辍中宵梦，回怜儤直心。香凝新绣网，寒恋旧绫衾。忝窃繁文字，蹉跎细讨寻。池边蹲岂凤，书里穴成蟫。典职堪迟暮，登贤郁滞淫。不辞钩校切，有暇得微吟。
社日不饮有诗漫与樾阡未几两耳岑岑有声经旬不散对酒戏作
作者：陈廷敬
朝代：清
体裁：五言律诗

颠倒春来事，沉冥物外情。一杯还酩酊，两耳任嘲轰。莺语都无次，花飞别有声。回怜社日酒，烂醉不辞倾。
社日晚泊寄韩韩山
作者：陈廷敬
朝代：清
体裁：七言律诗

娟娟云月点空斜，忽漫春阴闇物华。旧隐相依同社日，孤帆陡觉在天涯。难逢有味偷閒客，易过无情伴老花。回首厌厌真一梦，海沤灭处是吾家。
社日游城南看花不饮自嘲与樾阡
作者：陈廷敬
朝代：清
体裁：七言绝句

黄四娘家花朵红，多情白发飏春风。佯聋入世君知否，社日何妨酒盏空。
社日黑窑厂同樊酉一
作者：陈廷敬
朝代：清
体裁：五言律诗

社日迥愁人，高台绝四邻。阴晴分远树，烟雨接残春。地僻逢花少，川长对酒频。柳阴澹斜照，沙际一垂纶。
祀夜坛门呈张南溟侍郎
作者：陈廷敬
朝代：清
体裁：古风

冻髭呵复解，滴衣如湿雨。残夜月逾明，天寒翳更吐。风枝鸣幽禽，藉草命徒侣。是夜冬节长，坐久数更鼓。引气温丹田，聊以救疲苦。老面新多纹，熨冷手数举。我本田家夫，日出事畎亩。故尝把锄犁，所愿毕鸡黍。请看两鬓丝，量力守环堵。
祖德
作者：陈廷敬
朝代：清
体裁：五言律诗

祖德斯文在，家传正始音。歌谣依帝日，分野直辰参。丘壑三生客，云天万里心。持螯兼击楫，佳句独长吟。
祝氏园同王幼华给谏汪蛟门舍人作
作者：陈廷敬
朝代：清
体裁：古风

斜日秋城隅，丘冢如履綦。念我为娱游，怀古心翻悲。花荒奉诚园，草积平泉池。食客一朝散，朱门生棘茨。昔者场牧地，高楼浮云齐。飞除通窈窕，曲榭迂攀跻。夜凉增脂烛，柔指弹哀丝。回溪激清风，音响何凄迷。椎牛击肥豕，行爵正逶迤。东方日欲出，霜落凋华滋。不见幽居客，贫贱甘如饴。
禁中春雨
作者：陈廷敬
朝代：清
体裁：七言绝句

西峰殿阁倚嵯峨，雨过青山晚翠多。不识玉泉流近远，影娥池水夜增波。
禹鸿胪为宫定庵通政画其生平所历为图题得四首 其一 观海市
作者：陈廷敬
朝代：清
体裁：七言绝句

十二楼边列五城，群仙出没向空明。蓬莱清浅麻姑老，孤岛斜阳万里情。
禹鸿胪为宫定庵通政画其生平所历为图题得四首 其三 雪中猎洪山
作者：陈廷敬
朝代：清
体裁：七言绝句

使君千骑猎围长，雪夜风流在武昌。为报襄阳蓍旧语，呼鹰台上笑刘郎。
禹鸿胪为宫定庵通政画其生平所历为图题得四首 其二 登岱
作者：陈廷敬
朝代：清
体裁：七言绝句

日观题诗海色回，人言太白是仙才。朱颜长与青童笑，玉女流霞蚤啖来。
禹鸿胪为宫定庵通政画其生平所历为图题得四首 其四 春宴黄鹤楼
作者：陈廷敬
朝代：清
体裁：七言绝句

黄鹤矶前绿草生，遥连汉水鸭头平。蒲桃酦醅春酒熟，应似春江春水清。
禹鸿胪以贾阆仙养雏成大鹤种子得高松诗意画为图寿牧仲太宰二首·其一
作者：陈廷敬
朝代：清
体裁：七言绝句

九皋声彻过庭迟，丹顶玄裳世羽仪。最是鹰扬人未老，岐阳初见凤鸣时。
禹鸿胪以贾阆仙养雏成大鹤种子得高松诗意画为图寿牧仲太宰二首·其二
作者：陈廷敬
朝代：清
体裁：七言绝句

映日龙鳞偃盖形，种时曾惜子星星。从今风度云来后，看到年深长茯苓。
禹鸿胪江墅梓花图二首·其一
作者：陈廷敬
朝代：清
体裁：七言绝句

枝上烟岚衬落霞，山村回首惜年华。茅亭一树春光晚，争似生绡十丈花。
禹鸿胪江墅梓花图二首·其二
作者：陈廷敬
朝代：清
体裁：七言绝句

婀娜凌霄势未雄，芙蓉虽好不相同。画师用意曾难识，多在霜根雪干中。
禹鸿胪画樊川归樵图
作者：陈廷敬
朝代：清
体裁：七言律诗

巷柳园花又一巡，二毛加白向青春。平生但可供描画，面目于今是假真。蔡泽轻肥原有相，扬雄容貌不踰人。束薪己办腰镰具，写入樊川小样新。
秋夕
作者：陈廷敬
朝代：清
体裁：五言律诗

窗际碧纱影，流云月半黄。关山连暮霭，枕簟得新凉。画扇收残暑，缃奁开暗香。西楼风露冷，归梦向秋长。
秋夜
作者：陈廷敬
朝代：清
体裁：古风

凛凛天气变，冉冉时节违。明星带檐树，凄风吹荆扉。秋夜何漫漫，褰帏伺晨晞。黄叶旦夕霣，鸿雁东南飞。万汇思本根，吾生亦何依。运迁感物理，时往悟世机。空轩独寤言，颓然如委衣。
秋夜
作者：陈廷敬
朝代：清
体裁：七言律诗

忽忽生涯事事妨，寒沙晓蹋暮尘黄。镫花半结人将睡，垆火初温夜蚤凉。清漏点中秋欲尽，荒鸡声里梦还长。绿蕉红蓼晨窗影，无那朝来盥栉忙。
秋夜入直待漏东阙下有怀青岳翰长肇馀玉阶两学士
作者：陈廷敬
朝代：清
体裁：七言律诗

年光流尽宫前水，几度寒声杂玉珂。漆简数行吾自愧，冰衔三字意如何。鼓笳中夜黄云合，风雨深秋白发多。最是周庐趋直地，侍班轮日不同过。
秋夜听杨山人弹琴
作者：陈廷敬
朝代：清
体裁：五言律诗

古调繁声外，秋林方飒然。松风兼曲度，海月映人妍。信指初三叠，忘言只一弦。白头温室夜，供奉说当年。
秋夜待晓
作者：陈廷敬
朝代：清
体裁：七言绝句

熏笼烟暖碧霏微，红蜡烧残玉漏稀。连日五更风露重，八蚕轻絮蚤时衣。
秋夜待漏书怀寄萧韩坡侍读
作者：陈廷敬
朝代：清
体裁：七言律诗

九门清漏隔银河，午夜微风竞玉珂。不寐秋虫偏自语，长愁旅雁又相过。音书戎马来人少，烽火江山战地多。生养两朝恩未报，苦操柔翰思如何。
秋夜怀冯讷生助教
作者：陈廷敬
朝代：清
体裁：五言律诗

委巷追游处，寒斋独宿中。故园当落月，乡思入西风。山雪长镵白，书镫短檠红。十年羁旅客，心事几人同。
秋夜怀吴玉随玉騧
作者：陈廷敬
朝代：清
体裁：五言律诗

碧云似远水，银浦漾寒流。几度长安月，何人江上楼。潮回扬子渡，山拥秣陵秋。憭慄西风起，萧萧落木愁。
秋怀
作者：陈廷敬
朝代：清
体裁：古风

寒色起亭皋，高楼远峰集。山敛夕曛低，窗疏野烟湿。画栏见木末，一叶新可拾。景逸情未懒，心赏欢何极。
秋日同容斋郊行有怀同馆诸子
作者：陈廷敬
朝代：清
体裁：五言律诗

为客端居久，严装似远行。谯门开落照，画角咽寒声。岁月秋山色，蹉跎旅鬓情。少年皆老大，衣马不肥轻。